url: =Muhkholhna Limci Neite Thupi ~ Hau Za Cin :: ZOMI DAILY\nMuhkholhna Limci Neite Thupi ~ Hau Za Cin\nposted on 4 January 2015 at 5:57 pm Lomkholna: Article, Hauzacin\nMakai dinmun ah na din limlim leh na tupna mual ah na suahpih ding vai honpi khat na tonpih kul hi. Na tonpih mite adingin tua mualsuak ciangin “aw, himah ei, kal thak kisuan mah ei, gualzawhna thak kinei mah ei, hunthak ah kitungto mah ei” a cih theih ding uh kisam hi. Mun thak, vai thak, hun thak ah na mualsuahpih kei leh makai limci leh makai gina na hihna lian mahmahlo cihna hiding hi.\nTua ahih manin na tonpih mite a thupi penpen ahi uh hi. Na makaih mite thupi a, na seppih mite thupi a, na langpang leh nang hong nungthuap khollote zong thupi sem hi. Aw, hibang na hizaw mah ei. Hibang na himah ei. Hibang ding himawk mah ei a cih theih ding uh mualthak ah na dakpih, na tunpih, na mualsuahpih ding kisam hi.\n1. Hunthak Muhdan Siam in: Makai thak khat na hih nak leh ‘hunthak’ ah a ding na hipah hi. Makai denden na hih leh nanga dingin hunthak hi khollo a, vaithak hikhollo hi. Ahi zongin makai dinmun a sem ngeilo khat na hih a, makai dinmun ah hong kikoih leh, makai hong kisepsak leh hunthak a tung, vaithak a nei, muhna thak a kisam na hipah hi. Tua ahih manin na sansiam kisam pah a, na sanngam kisam pah a, na pom pah lel zong cidamzaw hi. Ahi zongin tua bang hunthak leh vaithak pen a mawkna in a sang, a pom, a len, a sik hilo hiteh cih na kitheih ding hi.\nA paisa hunte pen hunlui hita a, mite in vaithak deih uh hi cih kitel hi. Mite in nang tungah vaithak hawm ding, hunthak nawk ding, mazapna thak nei dingin hong lunggulh uh, hong lamen uh, hong deih uh hi cihna hipah hi. Sep ngeisa teng a sem ding, a zom ding na hi zongin a sep dan, a pai dan kibang thei nawnlo ding ci cih na telpah ding ahi hi. Sepzia a thak leh sepdan a thak na neih kul, na laih kul bek hilo in a siamin na siam kul cihna hi. Na siamnai kei leh zong na kisin ngam kul cihna hi. Na kim na pam ah hun kikhel in mite kalsuanzia zong kikhel a, nang sep ding dan zong mite hong lametna zong kidangta hi cihna theihsiampah ding kisam hi.\nA sem siamzaw ding zong hong piangtoto lai dinga, mite sepzia zong a hoihzaw om thei hi. Ahi zongin na nung hong zui leh na tonpih na lawmte in nang hong muangpen, nang hong um pen, nang gina hong sa pen ahih manin nang tungah upna leh muanna hong nga hi cih na theih a, tua muanna na guaksuaksak hetloh ding na tavuan, na mawhpuak ahi hi. Tua muanna om hi cih na mangngilhloh ding ahi hi. Tua ahih manin hunthak nawk dingin na kisin, na kithawi, na kipat kul cihna hi. Cinglo hi ing, siamlo hi ing, hih ngeilo hi ing, sem theilo ding hi ing a ci thei na hi nawnkei hi; nang liangko tungah hong kingata ahih manin.\n2. A Sem Siamte Na Zat Ngam Kisam Hi: Nang hong kimuangpen ahih hangin nang a siampen na hipah kei thei hi. Nangsanga siamzaw ding, semngam zaw ding, semtheizaw ding om thei hi. Nang sepna hong tawsawn ding leh hong thuap thei ding zong mi om thei hi; zong om ding hi. Nang a siampen leh a semthei pen na hih hangin nang bek in sem lecin na gim dinga, na zo kei ding hi. Sep khit theihloh hun om ding hi. Mihing na hih manin cina, luna, vaikhat peuh in hong nawngkaisak cih bang om thei hi. Tua ahih manin nang dinmun ah a ding thei ding mite na huaisiam a, na zotsiam a, na zat ngam a, na muan a, na sepsak ngam zong kisam pha mahmah hi.\nMakai pawlkhat in amau bek kimuang in amau bek mah in sem siam in zong sem zo takpi uh a, ahi zongin a sawtna ciangin gimlua in bah lawh thei uh hi. Tua ahih manin na nungthuap ding, nang dinmun ah a ding thei ding mi muanhuai tampi na sek, na pattah, na lapsang, na khankhiatsak kisam hi. A kul leh zong a siamte thaman pia in, a kilapsangna ding uh hunpha bawlsak in, vaithupi gelsak in mun pia ngam ding hiteh. Tua hileh nang makaih siamna leh na makaih ginatna hong kilang semsem ding hi. Na khutsung hong tun pan na khutsung pan na piakkhiat kik ciang makaihzia, hunthak vaipaizia a hoihzaw, a gina zaw, a limci zaw in na khektoh, na lapsang ding a kilawm ahi hi.\n3. Thuthak A Om Hiam Ciin Bil Dawh Gige In: A hoihzaw khatpeuh a om thei lai hiam ci a ngaihsutna navaksak den ding a kisam pha mahmah ahi hi. Sepdan thak a hoih teei hangin a hoihzaw dang zong na om thei lai a, a kicingzaw a sepdan zong na om thei lai hi. Tua manin ka sepdan, ka zatdan kicing lel, hoih lel cih tawh hunsak lo in sepzia a hoihzaw a om lai hiam ciin biltungsak, bil liansak in khuadak den kisam hi.\nNa nuaia te holimna pan, na kim na kianga thugente kamdawn pan, nang hong langpangte hong gensiatna leh hong hawmthawhna uh pan na kisin theih, na lak theih a om hiam ciin na ngaihsutna na hei kawikawi ding ahi hi. Nang hong itte kamgen khum mahmah den a, zong a hoih a theih khempeuh uh hong gen ding uh hi. Khatveivei amau theihna bek zong na kicing nailo thei a, nang hong mudahte muhna zong a manpha tampi na om thei hi. Ngaihsutna hoih a hih nak leh na lawmte hi in na galte a hita leh a hoih a zat ding hilel ahi hi. Tua ahih manin a lianpen tawh kikhawl inla, a neu pen tawh zong kikhawl thei in. Tua hileh na theihna, na siamna, na ngaihsutzia tampi hong khang in hong kibehlap ding hi.\nTua ahih manin makai lawhcing leh makai gina ahi thei ding khat pen a sep dan nuamsa thei ding, a sepna tungtawna lungdamna leh lungnopna zong ngah ding, mite hauzacinpahtak leh mite lungkimna dinga zong sem siam ding, a kisap sum leh pai leh hun nuamte zong a kicinga ngah siam ding, a sem to den zo dinga zong tha leh ngal sit siam ding, zong lawp tak leh lungnuam taka sep zom zel dan ding gelkholhna leh muhkholhna gina tak nei ding. Tua hileh a sep peuh nuamsa dinga, gim taleh lungkim in a lungnuam dinga, gimpih, tawlpih tak sa dinga, tha leh hun leh sum leh pilna siamna sitlo in semsuah ngam ding hi.\nAhi zongin a phawk gige dinga hoih khat pen – Makai hoih leh gina kici te in lawm leh gual bek hau hilo a, amah a deihlo leh amah a langpang, a lehtat nuam honpi khat zong om hamtang hi cih a theih ding ahi hi. Leitung ngeina ah tua pen pelh theih hilo a, ahi zongin a tawpna ah thudik leh thuman bek mah in gualzo hi cih zong a mangngilh loh ding ahi hi. Tua manin makai gina leh muanhuai i cihte pen a taktak in thudik leh thuman a gum tinten a, a tamzawte phattuamna ding a hangsan taka nasem a mainawt ngamte zong na hi pah uh hi. Hau Za Cin\nPrevious: Pu Zo icih Kuam Hiam?\nNext: Thumaanna le Thumanna\nNupa ki khenna ~ John T. Hum


timestamp: atn

url: =Min kibang ~ Kap Cin :: ZOMI DAILY\nposted on 3 October 2014 at 11:25 pm Lomkholna: News, Zomi\nTg Penglam (gambel) min, ni tak khat KL khuasung ah lungmuang tak in a vak lai tak in phone no 012-2096397 tawk Mang pau in na kiho pih hi. “Helo, is it Mr Peng ? Can tell me your UN no” ki ci vat a, tg. Penglam in zong 791-###### hi ci in na dong kik pah hi. “ I am calling from United Nations, come tomorrow Gambel office at 8;00 am” ci in phone khia zau hi.\nPhone a ki ho pih khit ciang lamdang salua in, zum phone lah hi lo, a hi hang khua pih mel thei ten lah Mikang pau in hong ho pih lo ding ci-in lungkham tak in a om lai tak, a lawm te khat akipil sak mah mah tawh na kimu in, a phone no leh a thu a gen tak ciang, ‘nang a, min kibang hi ding na hi ve maw’, ci in ‘zingciang zum ah na pai in la na card ngah dan sianggen lel in’ ci in na han thawn hi.\nZomi te khat ni dang lai in, Yangon ah University sangkah in a om lai tak, Zato ah kilak naum in, a Zo min pen Kawl te sap hamsa sathei ci a hi man in, Kawl min Maung Hla ci in phuak tawm in, Zato ki lak na ah token la in ngak hi. Zato kilak ding te a banban ki kisam in, a ma hun tung thei mah mah lo hi.\nMi abei tak ciang a Siamah nu khaing ah kei hong kisam thei kei ve aw, ci in a dot leh na min bang hiam ci in,a dong hi. Maung Hla a ci bek om lai hi, ci hi. Kei Maung Hla hing a kici leh “Nang den pek a hong kisam hi in, a za lo hi teh” ci in tai gawp hi. Tua a eimi pan a zalo hi lo in, Kawl min a kawm pak pen a min zong kiseh lo lua kha in, a mangngilh kha na hi zaw hi.\nZomi lak a mi masa pawl Sanggam siyin te bang Yagon ah University sangkah in a om lai, Mikang min nei tek dan uh hi. Mikang min a phuak sak te zong galkap bu cih khawng a, a zalian pawl hi in, sangnau pang a tung masa sa Mikang min pai hi. Unnau te khat a U pa min pen Lawrence a cih hi in, a nau pa zong tua ei mi galgak bu pa khaing ah kei zong ka U pa bang in ‘L’ tawh kipan min ka deih ci hi.\nGalkap bu pa in zong tua ahi leh Lucifer cih min pia hi. Nitak Mang hun kikhop na ah Mai tang thak muak na kinei in, Siapa in, “tuni tak mai tangthak teng hong ding vo” a cih leh Lucifer zong hong ding to in, “My name is Lucifer” a cih leh mipi a nui tawh a lau pianpian tawh ging ziah zaih uh hicih lawm te ciam nuih ka za ngei hi.\nMin pen kibang thei mah hi,ei min kibat pih te bang kithei naum in kingai zaw deuh se hi. A hi hang tulai tak ei min kibat dan pen, Min kibang bek hi lo, Suah ni suah kha kibang, Nu le Pa te min kibang, ten na Khua lua ki bang hi.(a kibang lo pen Parcel ih sapnop a lawm ngiah sim te min ).\nGambel zumpi te zat Computer system pen nang khang to lua hi. Kei bang ka melthei te gambel min ka gen leh a min leh a photo hong sauk pah in officer pa in hong lak hi. Gen teh na in, “Pau” a kici min a computer ah type le, Pau min a nei khempeuh hong suak ziah zaih mawk hi. Tua a hi man in, den a, a tunga phone no tawh hong kisap le bel nial thei om lo dan hi.\nMin kibang na a hang tak pi tak om hi. Gen khin zo kei ni hang. Tau sang in mai lah ah a kisam penpen khat in Zomi te hong van ding Lawyer kh at ( Thula le a thei ) kisam hi. Ei tangthu hoih lo, dik lo a ih awk zenzen leh thukhun zui in hong panpih ding mipil khat kisam hi hang. Gambel ngah cil ding in, ei tangthu case tek kibawl hi.\nEimi atam zaw pen Malay tunglim Gambel kisau hi in, koici apply ding? Koi ci dan in tangthu case bawl ding cih kithei lo hi. Ei sangin a tungmasa khat peuh a thei pen ding ki sa, in tangthu ki bawl to to hi. Genteh na in,kei thei tangthu pawl khat bang genni ci leng, “ nang bang hang in, galkap ten hong man hiam”? Kei kumpi phal lo na ka zuak na pan a hi zong in, kei mawtaw ki hawl in driving license nei lo ka hi man in hong ki man hi cih kawng.\nKoi mun koi mun ah Gam nei te thukhun, Rule and regulation om den hi. Tua te ih pasat leh hong ki man limlim ding hi. Ka cih nop na ah ei Zomi te thukhun pia zia ki thei lo in, ei mawh na lo pi a mawh tawh ih ki bang hi. Tua te lak pan hong hon khia ding in , mi pil mi siam tam pi tak ki sam hi hang. Min kabang vai ah ei Zomi te a mawh lua ki om lo hi. Ei thuthei lo na hi zaw pen hi.\nGam 3 na a tungsa khangno te Lawyer tam pi tak hong pai kik un la, thukhun tawh kitauk in kavai uh hong van pih un. Mai lam ah USA Zomi, Austrialia Zomi, Norway Zomi tampi tak pil na sang nei in, Gambel zum pi a hi zong, Embassy zumpi te a hi zong in, Topa Pasian in Zomi a deih sak officers tampi, tampi tak Zomi te sung pan hong piang sak ta hen!\nPrevious: ZAM Thupuak :: 05 October 2014\nNext: Dahna Pulakna: Mangpha Pa Thang Lian Hau


url: =Trump bek hilo in US ah gambel te aki lutsakloh a 7 veina hita ~ TK Lian :: ZOMI DAILY\nposted on 31 January 2017 at 7:11 pm Lomkholna: News, Thangkhanlian, World\nJan. 31, 2017: Nung Friday in President Donald Trump Muslim tamna gam leh terrorist kipatna bulpi gam 7 – Iraq, Syria, Iran, Sudan, Libya, Somalia leh Yemen panin gambeelte ni 90 sung lutsak loh photna ding leh US refugee programme ni 120 beisak in, Syria gam panin galtaite (refugees) hunciam om loin lutsak loh phot ding hi a cih banah tu kum sungin galtai 50,000 bek kila dinga, biakna tawmte (religious minority) leh biakna hanga bawlsiatna tuakte kila masa dinga, Christian bawlsiatna thuakte kila masa ding hi ci-in executive order suai a kaih manin gensiatna leh mawhpaihna tampi thuak hi. Zomi sungah zong Trump a gensia tampi tak ki-om ta hi.\nAhih hangin federal judge (thukhen) ten Trump’ executive na dal pah uh a, VISA kician neite a gam uh-ah kisawk kik lo ding hi ci-in Trump’ executive order na dal pah uh hi. Hih thu hangin lungphona lianpi pianga, gamdang vanleng phual tuamtuam ah Arab gam panin US green card neite zong customs ah etcik ding leh US zuan dinga vanlengte ah kituangsak nuam lo hi. Hih thu pen hoih hi, sia hi ka cihna hilo a, ahih hangin amasa pen hilo in US in gambeelte US ah a lut ding a dalna a guk veina hita a, Trump in a dalna tawh a sagih veina hi ta hi.\nUS gamah gambeelte a kilutsak loh guk vei a pian’na thu en dih ni:\n1. Exclusion of the Chinese: President Chester A. Arthur in May 6, 1882 in Chinese Exclusion Act kici suai na kai a, US gamah leisung sumpiangte leh suangmeihol (mines) to dingin Sente khutsiam (skilled) leh khutsiam lo (unskilled)-te gambeel dingin a lut theih lohna dingun kum 10 sung na dal hi. Hih bangin President Arthur in suai a kaih manin pusuak khiate lut kikna dingin US ah Sente nasem dinga lut dingte lai poimawhte lim takin ki-etciksak in, gammi hihna kipia lo hi. Tua hunin US ah nasepna ding a muh hamsat luat manin hih bangin President Arthur in suai a kaih ahi hi. Chinese Exclusion Act pen 1892 in kibeisak a, ahih hangin Geary Act cih tawh a min kilaih in kum 10 kibehlap leuleu hi. Geary Act pen 1943 in Magnuson Act kici tawh kilaih kik a, tua khit nungin US gam-a Sen nasem omte gammi hihna, a neihsate uh a neih theihna ding uh thukham kibawlsak hi.\n2. Kidopi Nihna (World War II) hun lai-in millions tampi galtai om ahih manin US bitna dingin lauhuai hi ci-in President Franklin D. Roosevelt in Judah mite sungah German Nazi thusim kante (spies) om kha in teh cih a lauh manin Judah mi galtaite’ lut ding na dal hi. Hih thu hangin President Franklin D. Roosevelt in German Judahte mi 26,000 bek na la hi. President Franklin in Judahte US ah galtai nuam khempeuh a lutsak nuam loh manin St. Louis Ocean liner kici vanleng mi 937 tuanna (a tamzaw Judahte) June 1939 in US gamah na bawhsak nuam lo hi. Hih vanleng sunga tuang a tamzawte US lut thei loin ciah kik uh a, a tamzaw German Nazi ten Judahte a lom thah uh (Holocaust) hun in kithat hi.\n3. March 3, 1903 in President Theodore Roosevelt in politics lamsang ah mi ngongtat leh huham a kingaihsun anarchists kicite lut ding dalna dingin Anarchist Exclusion Act kici suai na kai hi. 1901 in Poland gam panin US gam-a gambeel American anarchist Leon Czolgosz in President William McKinley kaplum hi. Hih thupiang hangin Immigration Act of 1903 kibawl a, gaambeelte tawh kisai thukham kipuahpha (immigration law codified) in anarchists kici limlim a kilutsak loh banah khutdawhte (beggars), numeizuak pua lutte leh thakhat thu-a sibup (epilepsy) natna neite US ah kilutsak lo hi.\n4. August 23, 1950 in US President Harry Truman in President veto zangin a dal hangin Congress in Communists kici limlim US gamah lutsak lohna dingin The Internal Security Act of 1950 ahih kei leh Subversive Activities Control Act of 1950 ahih kei leh McCarran Act kici na bawl a, Communist Party member limlim US gamah a lut theih lohna ding, min a khum theih lohna ding uh leh gammi a suah theih lohna ding uh na bawl hi. President Truman in bel hih bang thukham pen US in a kisialhpih mahmah i Bill of Rights ciamnuih bawl khumna hi ci-in na deih lo hi. Hih bangin a dal hangin Congress in thukim veve ahih manin pawl khat tu dong kizang lai a, pawl khat 1993 in Supreme Court in US upadi (constitution) tawh kituak lo hi ci-in phiat hi.\n5. 1979 in Iran khuapi Tehran ah US Embassy kisuam a, US gammi 52 ni 444 sung galmat (hostage) in a kimat manin “Iranian hostage Crisis” a kici hangin President Jimmy Carter in Iran tungah khalna (sanctions) a koih banah gam khat leh gam khat kitanauna (diplomatic relations) beisak in, Iran gammi peuhmah US ah a lut theih lohna dingin April 7, 1980 in suai na kai hi. Tu-in zong Trump in Muslim gam 7 lutsak loh ding a cihte lakah Iran kihel kha hi. Iran in zong a thuk kikna dingin US mi limlim kilutsak lo ding hi ci ta a, Iraq MP ten zong US mi lutsak loh ding hi ci-in parliament sungah awngawng ta uh hi.\n6. USte zong a pil mahmah uh i sak hangin na hai mahmah uh hi. President Ronald Reagan in president a let lai-in US Public Health Service in AIDS natna kilawhsawn theih leh natna kihtakhuai hi ci-in na ciamteh a, Senator Jesse Helms in HIV pen “Helms Amendment” ah exclusion list sungah na behlap ahih manin 1987 in US in AIDS natna nei/HIV nei khempeuh US ah na lut phal lo hi. Tua hunin AIDS/HIV pen khat leh khat kinawk khakna (physical contact) leh huih dikna panin kilawhsawn theih dingin na ummawh uh hi. AIDS/HIV natna neite US ah lut ding dalna beisakna dingin President George W. Bush in ma na pan a, 2009 in President Barack Obama hun in kila khia in, kibeisak pan ta hen hi.\n#Behlapna: US khangthu ah gambeel dingte Trump hun ma-in guk vei a lut ding uh na kidal a, a kidalna hang pen a nuihzakhuaipipi tam mahmah hi. Trump in terrorist kipat khiatna leh lupna mun lumte (hot beds of terrorists) a dal ciangin Europe gammakaite leh Latin America gam makaite uke ake a ci nuam leh US gammite nangawn lungphona nei tam mahmah hi. Trump’ nasepna hoih hi ka cihna hilo a, hih bangin US President khatin ngongtatna piangsak bulpi Muslimte a dal pen zekai lo tua hi ka cih nopna ahi hi. US ah Muslim tam mahmah khin zo a, a geelna hangin Muslimte’ gamtatna hong ngongtat semsem dinga, USte a huatna uh leh Christiante a huatna uh nasia takin kibehlap zaw lai ding hi. Trump pen Presidential kiteel ding cil panin ka gup loh hangin Cingtom (Hillary) sangin hoihzaw ka sak man bekin a gum ka hi bek hi. Leitung gam makaite pen ahihna bangbang un a gen bek ka hi a, Russia gum lua hong cicite khial lua ding hi uh teh. Russia in Trump geelna pen US in a pian’sak buaina hi lel a, ko tawh kisai kha vet lo ci hithiat lel hi.\nRelated: USA ah Kawlgammi khat mawtaw Accident in si ~ ZD\nPhoto 2na : President Franklin D. Roosevelt in Judah mite galtai a lak loh manin Regina Blumenstein kici leh tua vanleng sunga tuang a tuamtuam mi 937 tuangte 1939 in US gamgi panin kisawl kik a, German Nazi ten Auschwitz ah thatna maan uh na muh nuam leh hih a nuai-a link na mek in https://twitter.com\nPrevious: Muslim gam 7 pan gambel te lutsaklohding vai alangpang Sally Yates kitawpsak ~ TK Lian\nNext: US kumpi in Refugee Program adinkhawlna vaitawh kisai UNHCR ii patauhna ~ ZD


url: =NASA in leitung dengsia ding Asteroid thu kan dingin Space vanleng kaptoh sawm :: ZOMI DAILY\nposted on 19 August 2016 at 3:28 am Lomkholna: News, Thangkhanlian, World\nNASA in leitung dengsia ding Asteroid thu kan dingin Space vanleng (Apacecraft) kaptoh sawm\nAug. 18, 2016: Kum 200 kihal a leitung a deng thei zel Mars leh Jupiter planet kikal-a om Ni kiim-a kipei velvel “asteroid” nam khat Bennu kici in leitung hong den’ sawm hi ci-in hih thu kan dingin SUV tawh kikim spacecraft OSIRIS-REx robotic craft kici NASA in Sept. 8 ciangin kum Ni kiim ah leng thei dingin a omna Km. 4.4 billion ah kap/sawl ding uh hi. Hih Bennu kici in leitung tu zawh kum 150 khit kim pawl (2166) ciangin hong deng kha ding a, a kikapsiat theih kei leh leitung kisia zo ding a, lim takin hong deng kha leh leitung bei dingin misiam ten ummawh uh hi. OSIRIS-REx robotic craft pen Ni kiim-ah kum 2023 dong omsak dingin geelna NASA ten nei uh a, OSIRIS-REx in leivui 4 ½ pounds pua in Ni sungah suang va khuak ding hi. OSIRIS-REx kum 2023 in leitungah Ni sunga suang a khuakte tawh hong ciah kik ding a, tua ciangin a beisa kum 12 sunga thupiang leh mai kum 7 sunga thupiang ding kithei ding hi ci-in University of Arizona-a sem leh OSIRIS-REx principal investigator Dante Lauretta in gen hi.\nOSIRIS-REx in a sep ding bangin na a sep theih leh a hawhna mun panin suang hong ciahpihte tung panin space sunga suang omte (asteriod zong kici veve) thu tawh kisai kitel ding a, tua banah bangci banga leitung hong deng (kia suk) thei uh hiam cih kitel thei ding hi. Tua hi leh misiam leh mipil ten (scientists) leitung hong susia thei dingte hong kipatna leh hong pian’khiat dan lim takin tel thei ding uh hi.\nHih OSIRIS-REx nasepna (mission) dingin sum $800 million bei ding a, asteroids thu lamsang bek hi loin i teen’na leitung hong pian’khiat dan zong kitel semsem ding hi. Hih i teen’na leitung hong deng dinga kithawi Bennu pen (scientist ten bel tawm bek hong deng kha ding – nam/kiss ding hi ci) kum billion tampi hun pekin na om khin zo a, organic molecules (nuntakna nei khempeuh leh tui in a kisap) kici lim leh meel nei in, a sunga nate taak (hard) mahmah hi ding hi ci-in scientist ten ummawh uh hi. Scientist ten Bennu them tawm khat bek mu leh uh asteroid hangin i teen’na leitungah nuntak theihna ding hong piang thei hi ding hiam cih kan tel thei ding uh hi.\nThu khatah a patauhhuai lohna om a, tua in Bennu pen Empire State Building innpi bangin a gol hangin hong den’ khak theihna ding kaam/hun hoih (chance)1 pan 2,700 kikal om a, tu 21 kum zalom bei kuanin leitung manawh in hong kia suk in deng kha thei ding hi. Tawm bek hong deng kha leh zong tai (mile) 3 zai leh tai 1 seh li suah seh khat sung deng kuak zo ding hi ci-in Dante Lauretta in a ummawh hi. Bennu pen a ngimna mun a den’ ciangin amah leh amah kidop (self-preservation) siam mahmah a, a thusim kithei leh leitung hong den’ ding leh den’ loh ding kithei ding hi ci-in mipil ten gen uh hi.\nOSIRIS-REx pen thusim kan siam mahmah ahih manin thusim kansiam (spymaster) ten eng mahmah uh hi. OSIRIS-REx in battery zangin Bennu kum khat sung phial mahmah en cik ding masa dinga, 2020 ciangin miksi bangin Bennu va gem lut khialkhial in second tawm khat sungin Bennu sungah a va nam (kiss) in damdam in lut khialkhial ding hi ci-in Dante Lauretta in gen hi. Bennu panin a sunga omte (material) a lak khiat theihna dingin OSIRIS-REx in Bennu sunga suangte a lak theihna ding nitrogen gas theih ding a, leivui leh suangte a kikhap ciangin OSIRIS-REx in Bennu sunga leivui leh sungte la in leitung manawh in hong ciahkik ding a, Bennu’ suang themte 2023 ciangin Utah sehnel gam (desert) ah hong bawhpih ding hi.\nNi kiim (solar system) a lei leh suang omte lak ding pen lauhuai in hamsa mahmah a, Japan ten asteroid sunga suang omte la dingin spacecraft khat na sawl ngei uh a, technical failure hangin space sunga suang milligram khat sanga tawmzaw tawh hong ciahkik a, 2004 in NASA ten a spacecraft sawl un Ni sunga suang tawm khat hong ciahpih kik thei napi lei ah kiasak in kitam ahih manin USte space mission a suphuai pen pawlin kiciamteh lai hi. Dante Lauretta in a kaseppihte tawh Japante leh USte supna lim takin kikan a, misiam tampi zong kikan sak beh lai hi. Ahih hangin Ni ciang bek gamla ah OSIRIS-REx kisawl lo ding a, asteroid omna ciangah kisawl ding ahih manin lawhcing ding leh lawhsap ding thu kigen thei lo hi ci hi. USA TODAY/ Thang Khan Lian\nPrevious: Kizopna/ Thuki zakna (Communication) ~ Michael Pau\nNext: Malaysia: Dailenbuk sungah gulpi khat nakivial venvan


url: =Global Buanli Family: Tulaai Leitung Thuthang tuamtuam updates October 8, 2013\nTulaai Leitung Thuthang tuamtuam updates October 8, 2013\n· Kawlgam President U Thein Sein Asian Khawmpi Brunei gam ah kahding leh 2014 Asian Lutangpi saanna neiding in khualzin ahihman in Ama thupiakna tawh Kawlgam sung thong inn muntuamtuam a akia ahi gamvaai tawh thongtaang (Political prisoners) 56 te 10/08/13 ni in kikhahkhia hi. Kawlgam sung gamvaai thongtaang min ciamtehte ciaptehna ah mi 111 thongtaanglaai hi a tun 56 ongsuakta leh 55 bek cianlaai suak hi.\n· Kawlgam sung Kachin minam thautawi pawl ahi KIO leh Kawlgam kumpi kilemna bawlpawl thukikupna animasa ni 10/08/13 ni in Mitkyina khuapi ah kipanta a , Langnih gaalkaapte a encikding kipawlna khat phutding ci in thu kasung uh a kikup pi in kanei uh ci in Bu Guam Maw in genkhia hi. Hih KIO leh Kawlkumpi te Pithungsuh level kilemna thukikupna ah UN Pan MR Vjay Nambiar leh Kawlgam mualtungmi thautawi kipawlna kheempeuh Kaya te simloh kihel uh a 10/10/13 ni dong thukikup zomto suak ding uhhi.\n· Kawlgam pan Thailand gam ah sum thalawhding ci in mizuak puaisa te tawh apai kawlgam mi numei 15 akihel mi 34 te Thailand palikte in Tak County Kanphelfit khua kiang ah 10/07/13 ni zan in man uhhi. HIh kawlgam mite peen Thailand gam Ayuhdayah khua ah sumtha lawhding ci a Puaisa te tung Thai sum 14,000 ta pia a kawlgam pan akuankhia uh ci hi.\n· India gam te neihsa TATA ENERGY Company te in Irrawaddy division sung ah asawtlo in suangmeihol akizang Meitha apiangsakthei setjung khat bawl kipantading a 2010 ma zohamtangding in geelna nei uhhi ci in Business Line thukizaakna te in 10/08/13 ni in taangkokhia uhhi.\n· Asian gam gam 10 te kipawlna khawmpi Brunei gam ah 10/09/13 ni kipantading a , hih Asian khawmpi sung mah ah abanpai makaaipi Chairmanship kawlgam tung ah apna leh kawlgamten saanna neiding uhhi. Hih kawmpi amanni ciang in Asian makaaipi ki-ap na leh saanna kineiding a tua mun ah Asian Lutangpi hihna asaangding leh thugenna aneiding in Kawlgam President U Thein Sein 10/08/13 ni in Brunei gam tungkhin zo ta hi. Hih Asian gam 10 kipawlna makaaite khawmpi ah US Secretary of State John Kerry zong kahding hi.\n· 2013 kum Physics tawh kisai Nobel minphatna piakding in Belgium gammi Francois Englert leh Britain gammi Peter Higgs te kiteelkhia hi ci in Sweden gam Stockholm khuapi pan Nobel minphatna piakding ateelpawl in 10/07/13 ni in taangkokhia uhhi.\n· Bangladesh gam Dhaka khuapi sung a om Siamgatna phualpi khat 10/08/13 ni in meikaang a mi 9 si in 50 vaal liam hi ciin Bangladesh local thukizaakna te in taangkokhia uhhi. Bangladesh gam ah April khasung in hihbangmah in nasepna meikatna hang in mi 1,100 si uhhi.\n· Argentina gamte President Nu Cristina Fernandez akhuaksung ah si om ahihman in 10/08/13 ni in ki-at a aki atna hoihtak in kizo in nawngkaaina omlo baan ah hoih mahmah pahding hi ci in Asiavuan te in genkhia uhhi.\n· Central African Republic gam Bangui khuapi kiimteng ah singnuai mite in khuasung mite 10/07-08/13 sung dogawp uh ahihman in mi 50 si a adang tampi simzawhlohding liam hi ci in CAR President Michel Djotodia in BBC tung ah genkhia hi.


url: =Tulaai Leitung thuthang tuamtuam te Updates (Sep 27) :: ZOMI DAILY\nposted on 28 September 2017 at 7:22 am Lomkholna: Khawmpau, News, World\nThailang gam Prime Minister aseem Nungaakpi Duangcing Yingluck Shinawatra kum-5 sung thongkia ding thukhenzum ten September 27,2017 ni in khensat ta uhhi. Amah peen Mizawng daaipaam te buhtaangman $8billion man zeekkhialhna tawh 2014 in Prime Minister tutnapan Gaalkaap te kaihkhiat ahihi. BBC NEWS\nSaudi Arabia gam ah cikmah a akiphallo Numei te mawtaw hawlding peen September 27,2017 ni in Numei ten mawtaw hawltheita cihthu Kumpi Mohammed Salman in taangkokhia ta hi. Hihthu peen Numei te ading alungdam huai thu leh Suadi gam ading in kikheelna lianpi khat ahihi.BBC\nUS Secretary of Defense Gen Mattis Afghanistan gam Kabul khuapi Vanleeng tawh atuklian September 26,2017 ni in Taliban misok ten Beltungpi tawh vaai nadawnpah uha mipi neihsa leh nautaang pawlkhat si ci in Afghanistan thuneiten gen uhhi. Gen Mattis peen Afghanistan ah US Gaalkaap 3,000 puakbehding vaai vataangko ding a pai ahihi.BBC\nMexico gam Chihuahua khuapi ah September 27 ni in nasiatak kikaapna khat piang a mi 14 si in 8 liam uhhi. Banghang akikaapna piang hiamcih palik ten kansaan a ahang theikhiazonaailo uhhi.BBC\nRelated: US uliankhat atunzawh asawtlo in Kabul International Airport thaupi tawh kikap\nRefugee Thu namtui\nEU Commisioner te in tuzawh kum-2 aiding asylum leh refugee 50,000 laakding geelna nei ci in September 27,2017 ni in taangkokhia uhhi.Akizom in Trump makaih kumpi te in ongtungding 2018 kumsung Refugee 45,000 lading ci in taangkokhia ta uhhi. Lutuun te laloding cileeng Zomi te ading lam et na om hi. CNN Khawm Pau\nPrevious: Pasal khat anne in atutlaitak abombi sungah zusa khat lutto\nNext: Kawlpi 2007 Etkikna ~ Zam Thuam


url: =ZAM Thupuak :: 26 May 19 (UN zumpan phone hongki sapciang) :: ZOMI DAILY\nposted on 25 May 2019 at 6:23 pm Lomkholna: Malaysia, News, ZAM, Zomi\n6. EC teelcing angah peuhmah hunbitin asem theipahhi ding.\n7. Candidate pen Pawlpi leh Khua makaite phalna leh theihpihna bek tawh kipuak theiding\n(Theihding: Innkuanpih nei nailo “Single” hileh hoihpen).\n10. Alunglut khempeuhin na Candicate Form uh Election Committee te tung or ZAM zum ah 12-05-2019 (Sunday) pan 30 May 2019 (Thursday) sungin Pawlpi/Khua makai te letmat thuhsa in apkhin hamtang ding.\n2. Rev. Pau Sian Piang : 016 318 5296\n3. Rev. Thang Do Khen : 017 611 5622\n4. Rev. Pau Sian Piang : 016 318 5296\n5. Rev.Thawng Khan Sut : 016 6443 011\n6. Sia Hau Thang : 016 282 0189\n7. Rev. Gin Khan En : 017 334 176\n8. Rev. Tuang Lian Khai : 017 354 1590\n9. Rev. Khen Za Dal : 012 263 6330\n10. Rev. En Cin Pau : 018 272 3720\n11. Rev. Go Za Suum : 018 279 0869\n12. Rev. Dai Sim Mnag : 016 615 7573\n13. Pastor Daniel Vum Khan Mung : 018 398 3110\n14. Pa Thang Za Khai : 012 621 2447\n15. Rev. Thang Za Cin : 012 661 0046\n16. Rev. Ngin Khat Thang : 016 334 7900\n17. Simon Pau Khua Muan Lal : 018 238 6204\n•Ani : 13 June 2019 (Thursday)\n•Amun : ZAM Hall\n•Ahun : 11:00AM Lunch, 12:00PM\n: 1:00PM-3:00PM (Hunpi)\n•Application Deadline : May 30, 2019 (Thursday)\n2. Sia Kap Za Khup (ZAM President): 016 383 8014 te kiangah kipia thei ding hi. Form pen ZAM zum ah zum hun sungin kila thei ding hi.\nMalaysia om Zomipih a kuamaciat ih omna gam huih nun zia tawh kizui-in kidawm ciatni cih hong zasak pha pha ung. Kimat kihen hong tam mahmah in, amunmun ah oparasi hong lut pahpah ahihmanin vaksuk vaktoh, hawh suk hawhtohna ah kidawm ni. Ih omna veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawlte hoihtak teelsiam lecin nang a ding hoih pen ding hi. A diadiakin mitamna munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in.\nUNHCR zum pan in phone hong kisap ciangin hong sap na mun (RSD,DSU/RST/RSC/OPE, DHS..etc) dong hamtang inla, bangvai tawh hong sam cih zong dot ding mangngilh kei in. Hong hopih uh natel kei leh ken pau tello hi ing cih hoihtak gen inla nang ih tel pau mah tawh hong sap kik na ding gen hamtangin. Telmel lo pi in kiho in aman ciangin koi mun bang bang vai tawh hong kiho cih tello in lungmangin na om sangin na ma vang zaw ding hi. Pau na telloh na hangin na vai buaina omlo zaw a, telmel lopi in na om na hangin hong buai huai zaw ding hi. Phone hong kiho ciangin hoihtakin kiging kawm sa in dawngkik in. Thudot hong neihleh zong na zum vai tawh akipelh lohding hoihtak ngaihsun kawmsa-in dawn -gkik hamtangin. Kam khat ih dawn khialhna tawh supna tampi piang thei hi. Hong sapna Department ih theih kei leh zum ih pai ciangin nawnkaina tampi om zelzel hi.\nHUHNGETNA :: Chin State khanglam Palewa Township sungah AA te leh Kawlgam galkapte kidona hangin mimal 1000 val bang galtai in om uhhi. Gamsungah bu in om uh ahih manin natna tuamtuam in bawmpah a, ann nek tuidawn ding leh zatui zaha ding tampitak kisam uh hi.\nHih galtai ih sanggamte a huh thei dingin Pasian in eite hong kem in thupha hong pia ahih manin lungdam ih ko a, tua tawh kizui in amaute ih itna leh ih hehpihna tawh ih kizawh zahzah panpih ciat dingin ih kizasak hi. Aci mawh a hamsa mite tungah ih piakna pen Pasian tung ah a pia mah ih hihi. Huhna sum a tawm atam hilo in ih ngah zahzah pen Malaysia a om Palewa makaite khut tungah ki-ap ding hi.\n13. Nu Niang (Tahan) RM50\n14. ZCCM Pawlpi RM300\n15. VLA Pawlpi RM150\n16. Khup Za Dal (Vongmual) RM100\n17. Pau Dal Khup (Vongmual) RM50\nWELCOME TO ZAM :: Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang in thapiakna leh idea tuamtuam piakna nong neih na dingun kong zawn phapha uhhi.\nDAHPIHNA :: Tedim, Lawibual veng ateng Pa- Tuan Do Lian leh Nu Cing Khan Ciin te tapa Tg. Nang Muan Piang (Kum 28) in Johor Baru a nasepna pan zan ihmu suak in hong nusia hi. Innkuanpihte lunggulhna om bangin aluanghawm pen Kawlgam kipuak ding hi. Ih sanggam pa hong nusiatna hangin adah akap khempeuh Topa’n hong alam dangin hong hehnem tahen. ZAM/ZSM pan in dahpihna I pulak khia hi.\nLunmual khuami, Tedim a teng Pa Tual Za Sawn tapa Pum Khan Khen in accident na hang tawh 23 May 2019 ni-in Klang Zatopi pan in hong nusia hi. A zum vai teng a kibuaipih laitak ahihi. Inn kuanpih te lunggulhna om bang in aluanghawm pen 28-05-2019 ni-in Kawlgam ah kipuak ding hi. I sanggampa hong nusiatna hang in adah akap khempeuh Topa’n a lamdangin hong hehnem ta hen. ZAM/ZSM pan in dahpihna I pulak khia hi.\nZAM ZUM AH KILEI THEI :: ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\nZATO LAM TAWH KISAI :: Zato lam tawh kisaiin vai khat peuh na neih leh Contact :Sia Mungpi 018 3122 957\nKIMAT KIHEN NA TUAK LEH :: Zomi te sungah kimat kihenna na tuak zenzen leh hih phone no. ah na hopih pah in. Nang a dingin a kigingsa in om denhi. Sia Tuang Pu : 016 254 4093\nNASEP LAM TAWH KISAI : Zomi nasep neilote in nasep tuamtuam om hi. A lunglut leh dot nop aneite in Sia Khuppi— 016 3838 014, 011 3563 2059 ZAM ZUM HON HUN : 9:00AM-6:00PM\nPrevious: Thu ngaihsun mahmah mi i kisam hi ~ Dr. Hau Za Cin\nNext: Banghang ki lungneusak zenzen ~ Dong Mung\n“Zomite hong laamto in” kaphuahna ahang ~ Lengtong Pauno


url: =Kawl Galkapte Amau le Amau Kithat hi ci'n thuthak kiza\n(TZN) - India le Kawlgam gamgi (Border Trade) lampi khat ahi Tamu-Kalay kikal khampat khua sittelna (gate) kiang a om Tuival khua phualsat a om,Falam khuapi a Khah-mah-yah(266) Tatzin pan galkap nautaang 2 in,Bo Zar Yar Twe le galkap nautaang 3 te May10,2012,(Thursday) zan hunin thau tawh kikaplum cih kiza hi. A thupian zia tawh kisai pen Khampat Gate ah a mat uh Zavom (Beng) tawi 1 dektak pen Bo Zar Yar Twe bekin kemcip/ Tan sawmin a lawm dangte sehtan piak sawm ahih manin, tua Captain (Bo) pa Ekbuk ah daileng kimlai kaplum uh ah, adang galkap 3 ahi Tun Tun (San 1), Zaw Zaw Lwin,leh Win Kyaw te ahi hi.\nTua mithat galkap nautang 2 te lawmta in a lawmte akaplup khit ciangin thau lawng 4 le thautang guanna (Magzine) te la in, India gam lamah taimang pah uh cih thu BBC thukante tungah kipuaksawnna pan kiza hi. Hih mithat galkap 2 te min kithei nai lo a, akimat kik hamtang zawhna dingin Kawl kumpi thuneite in India kumpi tungah huhna ngen uh a, amuh mateng leizon dingin gen uh cih kiza hi.\nHih bangin Kawl mi le Kawl mi kikaplupna pen duhhop/ huaihamna hang tawh kisuamna a khatveina ahih manin, thu lamdang mahmah khatin kigen hi. Abeisa hunin India le Kawlgam gamgi a thautawi Meitei singnuai mite khat le khat kikapna a om zel hangin, hih bang liang a huaihamna tawh kithatna cihte kiza ngei lo hi. Hih Zavom (beng) te pen mundang pan kingah hi loin, Zogam pan kingah Zavomte mah hi ding ki-ummawh ahih manin, Zpmite mun le mual mahah kithahna hong tung petpet ta cih kilang semsem ci in mipi lam pan thukigen sawn hi.


url: =Pasian’ theihpih mihing nuntakna ~ T. Sawm Lian :: ZOMI DAILY\nPasian’ theihpih mihing nuntakna ~ T. Sawm Lian\nposted on 26 May 2017 at 3:00 am Lomkholna: Article, Sawmlian\nThupatna :: Leitung i nuntakna-ah a kihel pelmawhin – haksakna, buaina, tuahsiatna, sihna, lungdamna leh nopsakna ahi hi. Tuate i tuak hun ciangin bangci bangin i ngaihsun a, i nuntakna-ah bangci bangin na sem hiam? Nopsakna leh tuahphatna, thupha tuamtuam i saan ciangin Pasian tungah lungdam a kozo lote hi mah lehang, haksatna leh buaina i tuak ciang Pasian a mawhsak nuam mihingte kihi citciat hi, a tamzawte…\nPasian theihpih haksatna :: Lungdamna leh nopsakna i tuak ciangin hong piapa Pasian tungah lungdam i koh pelmawh ding ahi hi. Tua mah bangin haksatna leh tuahsiatna i tuak ciangin zong Pasian in hong taisan leh hong theihpih lo dana tuat ding hi lo a, ama theihpihloh i nuntakna-ah a piang khat zong om lo. Pasian vaihawmna bangin nate piang a, ama theihpih ahih lam mihingte in kithei lo zawsop hi. Haksatna leh buaina, nopsakna leh thuphate zong amah in a theihpihloh om lo hi.\nFaro lungsim :: Pasian in Moses tungtawnin Israel mite Izipt panin pikhia hi. Ut hileh Pasian in Moses pianma in zong pikhia thei a, Media gam panin Moses a ciahkik ciangin zong paikhiasak pah thei hi. Ahih hangin Pasian minthanna leh vangliatna a kidawk nading leh, amite in amah pen ‘Pasian taktak hi’ cih a theih nadingin Moses khut tungah vanliatna tuamtuam, nalamdang bawl theihnate koih a, a kidawkkhiat theih nadingin Faro lungsim khauhsak hi.\n“Tua ciangin Topa in Moses tungah, “Faro’ kiangah pai in. Bang hang hiam cih leh …Topa ka hihna na theihna dingin ama lungsim leh a nasemte lungsim ka khauhsak hi,” a ci hi (Pai. 10:1-2; 11:10). Tua banah Israel mite in Pasian vanliatna a theih nadingun Sehnelgamah kum 40 sung vakvaisak lai hi.\nMi phazah sim nopna lungsim :: David in Israel leh Judah mi phazah a simna hangin Pasian heh hi. Pasian hehna hangin Dan panin Beerseba dongah mi tulsawm sagih si hi (2 Sam. 24:15). Bang hangin David in Pasian heh nadingin mi phazah sim sese hiam cih leh, ‘Pasian in lunggulhna David tungah pia’ hi (2 Sam. 24:1).\nJob thuak hatsatna :: Dawimangpa in mi hoih, paubaanna a nei lo, Pasian mi Job suksiat sawm a, ze-etna a thuaksak laitakin zong Pasian in theihpih hi. A innkuan sung uah sihna tungin, a neih le lam teng dawimangpa in a beisak nading leh a ze-et theih nading bulpi pen Pasian mah ahi hi. Ahih hangin Job in tuate pen Pasian in a theihpih ahih lam phawk pah lo a, Pasian tungah lungkim lo hi. Pasian tungah citakin, ze-etna khempeuh a thuak khit ciangin Pasian in thupha tampi pia kik hi.\nJosef thupha saanna lampi :: A sanggamte in Josef a hazatna uh hanga gimna a thuaksak lai takin Pasian in theihpih a, a paina khempeuhah na ompihden hi. Ismael mite kiang, Potifer innsungah, leh thong sungah a omna zong Pasian in theihpih a, Joseph in thupha a ngah nading lampi atawntawn ahihna leh, mi lianin bawl ding kimlai haksatna lianpipi a thuaksak na hizaw.\nDaniel leh humpinelkai :: Daniel leh a lawmte sal tanna Pasian in theihpih hi. A seppih vaihawmte in Daniel a mawhsakna leh gimna a piakna uh hanga humpinelkai kikhumna huang sunga a omna-ah zong Pasian in ompih a, Pasian vangliatna kidawk theih nading hizaw hi. Amah a hekte innkuan in gimna ngahin, humpinel-kai kikhumna-ah kikhia a, tua banah kumpi Darias in Daniel’ Pasian pen a nungta Pasian ahihna, a vanliatna bei ngei lo, honkhiapa, na lamdang bawl a, humpinelkai thahatna panin zong a mite a honkhia thei ahihna phawk hi (Dan. 6:24 – 27).\nPasian in a mite hoihzawk nading, ama thu leh vaihawmna a theihtheih nading leh, Pasian taktak ahihna a phawk theih nading ahi zongin, haksatna panin na khem-peuh a sem thei ahihna a kidawk nadingin mi lungsim leh ngaihsutna-ah a tuamtuamin na sem thei hi. Pasian in David lungsim sungah mi phazah sim nopna guan a, mi a sim khit ciangin David in Pasian deihna hi lo, cih a theih ciang kisiik hi.\nEite zong, i hoih zawk nading leh i picin zawk nadinga Pasian in i lungsima a nasepna hangin kuncip lo a, ama hong lamlah nopna, a deihna i zuih theih nadinga hong seekna ahih lam phawk kisam hi. Lungkimna bukim a nei lo mihingte lakah Pasian vaihawmna banga lungkim dana siamzawte mi hampha hi uh a, Pasian vaihawmna ahihna banga a saang siamte mi manpha ahi uh hi.\nSian lem-gel hinkhua ka tuahte,\nSian phalloh, theihpihloh om lo…\n— Dove Quartet/Dimzangai\nPrevious: Malaysia, Shah Alam ah numei kum 19 aphakhin khat mangcip\nNext: Banghang in gilna se hiam?\nKawl Kumpi ten ZDF Signboard suangding phalna lai leh man\nIndia gamsung aom Company khatin numei te ninneih masakni khuan laktheihding phalna pia\nUS ah hongnusia Pa Cin Sian Tuang (kum 35, Phaiza) sihvui hungeelna


url: =Topa Tawh KiKholh Nuam ~ MUC\nTopa Tawh KiKholh Nuam\nAdmin 6:28:00 PM Articles, Religion Articles\nTopa Pasian pen ei te thupha tampitak hong pia nuam bek hi lo in eite mahmah tawh hong tonkhawm nuam Pasian ahi hi. Topa in "Note in ka thukham zui - in ka thupiakna te mang in tuate na sep uh leh kei mah in note lak ah om in note, Pasian hi-in note in keima mite na hi ding uh hi" ci hi Siampi laibu=26;3-12, Hih Lai Siangtho munpen ei Mihingte in Pasian hongthupiakte mang in ih zuih zawh leh a mah in Eite Pasian hiding a, eite tawh hong omkhawm in ih paina peuh ah hongton khawm ding hi. Lai Siangtho lui leh Lai Siangtho thak sung ah Topa tawh a tonkhawm mi pawlkhat nuntakna a tom in en khawm pak ni.\n1. Enoch; ---Piancil=5;21,\nEnoch pen Pasian tawh Kum < 300 > sung ki khawl hi. Tua khit ciang Enoch ki mu nawnlo hi. Bang hang hiam cih leh Pasian in a mah la hi. Enoch pen Pasian tawh lawmta bang in om hi. Mihing hina pi'n Mihing ngeina bang si lo in Pasian tawh tonkhawm a hih man in ahing tang in Vantung ah kila tohi.\nNoah pen Thuman mikhat hi a, a ma khang ah Paubaang lo hi. Noah pen Pasian tawh kikhawl hi. Tuicin tun hunlai - in Noah in a Innkuanpit te leh Ganhing nam kop khat ciat suahtakpih hi. Leitung ah Mihing leh Ganhing tu ni ciang dong a om theihna pen Noah in Pasian thupiakte zui a, Pasian tawh a tonkhop na hang ahi hi.\nAbraham tung ah Topa kilang a, ''Kei mah in Vanglian Pasian ka hi hi. ''Hoihtak in gamta in la, Paubang kei - in nangtawh Thuciamna ka bawl ding a, Nang tampi tak kong phasak ding hi'' ci hi. Abraham in a nuntak sung in Topa thupiakna te zui-in mang a, Topa tawh tonkhawm ahih man in Topa'n Abraham thupha pia in a suan a khakte zong pungsak in a kisimzolo zah dong in pungsak hi.\nMoses pen Midiam gamsuang teng ah Kum <40 > a om sung in Topa tawh ki mu in tonkhawm uh a hih man in Topa'n a ma tungtawn in na lamdang tampi piangsak hi. Moses in Pasian mutel hi. Topa'n Moses pen lawmta bang in Hopih in Maitang ki tuah in thugenpih hi.\n5. Nungzuipi te;\nLai Siangtho thaksung ih et ciang in Nungzuipi te zong Topa Zeisu tawh <kum 3 ½ > Sung bang asuk a to ah aki thuah mite ahih man un Topa Zeisu a telmuh na uh leh, atheih cian na te uh Midangte kiang ah gensawn kik thei uh a Bawlsiatna leh sihngamna te thuak in Zeisu in Topa hi ci-in hangsantak in Teci pang ngam uh hi.\nThu um mi ahi eite khempeuh in zong Topa tawh ih tonkhopna ah eima hoihsak thutawh khawl in ih tawlngakloh ding thupi hi. Ih paina lampi haksa in ih mai leh ih kiim ih pam ah sih theihna ding leh Ih Upna , ih lametna te hong tha nemsak thei ding vai tam phial mah tase leh Topa tawh tonkhawm ih hih man in Bang mah launa ding omlo hi. Nisim in ih paina leh ih om na khempeuh ah Topa tawh tonkhawmpeuh leng , a mah in eite hongcing hongkem bek hilo in lampi manhonglak ding a ih tuah haksatna leh buaina khempeuh zong hong Gualzawhpih laiding hi.\nEnoch, Noah, Abraham,leh Moses te bang in eite in zong Topa muang in ama hongthupiak te zuih ding leh ih kalsuanna khempeuh ah Topa tawh a tonkhawmte ih hih dending thupi hi. Tua hi leh Topa in eite thupha hongpia bek hilo in eite hong ompih den ding a, ih sep ih bawlna ah matut daupaina ngah in Mi lawhcing te ih suak thei ding hi.\nTopa thumang a, Topa tawh atomkhawm mite peuh mah Nuntakna te ih et ciang in Leitung ah sumleh paai nei venvan kei mahta se leh zong lungnuam in a taksa leh akha cidam a, asep a bawlna peuh ah lungkim in zong adaupai uh hi.\n:Lai Siangtho sung a, Abraham leh David te, om dan enpak leng;\nAbraham pen Pasian lawmpa thu upna ah Pa < Father of faith, Manglaipan,> ki ci hi. David pen Pasian lungsim tawh a ki tuak mipa ki ci hi. < James=2;23, Rome=4;11, Acts=13;22 > A piaksa tapa a ngenkik pa leh a tapa a pia ngampa kibang mah cih ding hi. Tua mah bang in a galte a ding a, anuntakna apia pa leh a galte a hi galkapmang pi pa a it pa zong a ki bang mah cih ding hi. Tua a hih man in Topa Zeisu in Van a om napa uh api cin a cingtak a hoihkim mah bang in note zong na picing un Matthew 5;48. ci hi.\nAbraham in a tapa Isaac a piak na thu ih theihsa tek ahi hi. Pasian in sihna pan thokiksak na'n teh ci-in Abraham in um ahih na zong Lai Siangtho in honggen hi Hebrews=11;19. Hih Abraham upna in theihtel sitset na namkhat ahih na thu hong phawksak hi. Tua ahih man in Abraham in a tem a paai pan hong dokkhia in a khut hong likto ngam takpi hi. Abraham pen thu um mite pa a cihtakpi mah ahi hi. Picing ,cingtak taktak khat ahi hi.\nDavid thu en leuleu ni. David nuntak na sung ah alam dang pha deuh thu= 2Samuel=3, na sung ah om hi. Kumpi Saul leh a tapa Jonathan a sih khit ciang in Galkap mangpi pa Abner kepna nuai ah Ishboshet in kumpi Saul tang in Israel gam teng uk hi. David pen Judah gamsungteng bek uk in om phot hi. Ishboshet in Abner pen a pa Saul zi neu khat ahi Rizpah tawh a muan mawh ciang in Abner heh mahmah a, David tawh thuciam na bawlding in a gam a aap ding in , va pai hi. David kiang pan a ciah khit phet in David' Galkap mangpi pa Joab zong giahphual pan hongtung lian hi. Abner hongpai na pi'n kumpi pa in bang mah cihlo cih a zak ciang in heh mahmah a, Abner khem in sam kik sak in that lum hi.\nA galpa Saul galkap mang lian pen pa Si cileng hang David a lung dam mahmah ding in tuat uh hi. Abner Sih na hang in David in a mite kiang ah na puan uh balkek in IP pipuan ki khuh un la Abner sihna hang in kap un la, thum un ci mawk hi. A mahmah in han ah zui a, awng gawp in nakpi tak in Abner kah hi '' Mihai pa bang in Si lawmlawm na hi hiam? Abner aw. Na khut te hongki henlah hilo a, Na khete kol hongki bulh lah hi beek lo a, Migilo te mai ah Mikhat a puk bang in lah na puk ta zen aa, ci-in taam lo ngaungau hi. Sa thau a ki nilhsa kumpi ka hih hang in tu ni-in ka tha zawm mahmah hi ci hi.\nNa galte na it in , hongsam siate thupha na pia in cih thu Topa Zeisu in a gen laitak in David leh Abner te thu a lungsim ah ompen leh ki lawm maw. David pen a ki neih cih bang peuh mah hilo in a sung ah Zeisu lungsim bang lungsim hoih a neih lam ki mu thei hi. Tua ahih man in Pasian in ka lungsim tawh a ki tuak mipa na ci ngiat hi.\nTua ahih man in Abraham bang in piak khiat ngamna tawh a kizom Upna, David bang in Galte na ngawn it takpit na ih neih ciang in Van a om ih pa a hoih kim bang a hoih a pi cing a cingtaak mite ih suak ding hi. Abraham upna in Thawhki na bulphuh hi cih ki mu hi. Tua Upna in tu hun leitung nuntakna en lo in hongpiang laiding vanthak leh leithak a lam et upna ahi hi. Eite in tua hun ciang in Topa tawh omkhawm dingte ih hihi. Tua bang upna ih neih ciang in Pasian mite thu -um mite Sanggam bang in hong ki -it sak a, Thu umlo mite zong < Ih galpa hi phial ta leh> Kha mangthang itna tawh hong itsak hi. Tua a hih man in Pasian in bang deih a, Bang ci leng Pasian thupha hong luang ding hiam? ci- in Zeisu totsa khekhap mantak tang tak in ih zuih zawh semsem na ding in Kha Siangtho in a tawntung in lam hong lak in hong ompih ciat ta hen . Amen.


url: =#INNPI (Zomi): Kipawlna\nShowing posts with label Kipawlna. Show all posts\nCNF pan 21st panglong khawmpi kah teng\nHakha le Thantlang: Dr. Lian Hmung Sakhong, Pu Khua Uk Lian le CNF, Hrang Tin Thai\nPaletwa: Pu Hla Thun\nMindat le Kanpalet: Pu Thang Ning Kee, Pu Ling Kee le Pu Nai Thoung\nMatupi: Pu Thang Yen le Pu Paul Sitha\nFalam: Pu Biak Pum le Pi Lalhmangaihzuali\nTedim le Tonzang: Pi Cing Zam Vung\nLushai/Mizo: Pu Lalramlawma le Pi Lalhmangaihzual\nMindat: Pu Thang Shing\n21st panglong khawmpi ah ZCD pan a kah teng\n"Union Peace Conference - 21st Century Panglong Conference"\nHihpen August 31-Sep 4 ciang NayPyiTaw MICC-II ah kibawl ding hi.\nZCD party pan akah dingteng...\nMember of Parliament teng:\n2. Pu Gin Kam Lian\n3. Pu Kham Khan Thang\n4. Pi Cing Ngaih Mang\n5. Pu Pau Lun Min Thang\n6. Pu Thang Deih Khup\n7. Pu Zam Za Mung\nParty Makai Lampan:\n8. Pu Zam Khan Suan\nKah ding a ki lawm lampan:\n9. Pu Zam Khen Mang (Tamu)\n10. Pi San Nuam ( Pu Chin Sian Thang' PA)\n11. Pu Cin Lian Khai ( Pu Zam Khan Suan' PA)\n12. Pu Kham Lam Tuang @ Bob Tuang ( Pu Gin Kam Lian' PA)\n13. Pu Thang Tam ( Cho Ngeina leh Lai makai)\n(ZCD Party hilo, Myonee dangpan, khat sapkul hi.)\n14. Pu Vungh Khen Mung\nGZA in Laaitui lo cim innkuan te huhna pia\nHuhna ngah teng pen (1) Pa Thang Cin Suan, (2) Pa Gin Khen Pau, (3) Pa Cin Za Lian, (4) Pa En Za Khup, (5) Pa Langh Deih Lian, (6) Pa Kham Suan Mung, (7) Pa Kai Za Tuang te innkuan teng ahi hi.\nAug 14 ni zingsang in Laaitui khuataw ah logam kuampi acres 10 kim ding azai mencipna lianpi khat hong piang hi. Tua logam kuam aa lokho pen innkuan (7) pha uh hi. Tua innkuan te in alogam uh leh athaigui athaigah te uh tampi taan lawh uh hi.\nChin CSOs Forum kibawl - 21st panglong vai\nAugust 30-September 2, 2016 sung kinei ding 21st Pinlong Conference vai tawh kisai muakna le kikupkholhna (Chin CSOs Forum for Union Peace) min tawh Chin State sung a om Township khat pan tangmi mi 5 ta, Civil Society Organization (CSO) te pan tangmi 5, Kalaymyo, Mandalay, Yangon a om kipawlna tuamtuamte pan tangmi 5 ciat kisam khawmin, abeisa August 22-24,2016 sung Yangon khuapi New Ayer Yar Hotel ah thupitak kibawl in mi vekpi 110 bang pha uh hi.\nTua laiah sum le pai le akipan akisam khempeuh Zomite' neihsa ahi Ar Yone Oo Social Development in sponsor uh a, a kihel khempeuh in thangah le thupi kisa mahmah cih kiza hi. Tulai ah Zomi min pua kipawlna sung pan Tedim Association (TA), Zomi Youth Association (Yng.,Branch), Zonu Tongluan,(Yangon), Tedim Youth Felloship (Tedim) cihte pan makaite kihelthei hi. Tua mah bangin i sanggam Hakha, Falam, Thantlang, Kanpalet, Paletwa, Matupi cihte pan zong kipawlna min le mimal min tawh tampi mah kihelthei cih kizasawn hi.\nHih 21st Pinlong Conference khawmpi pen State Councelor Daw Aung San Suu Kyi makaihna tawh Muanhuai khuapi (Naypydaw) ah thupitak kibawl dinga, Kawlgam sunga om Party tuamtuamte le NCA letmat thuhsa mualmi Thautawite khempeuh zong kihel ding hi. Honpawi ah thugenpi dingin United Nations Organisation-UNO tanupi Secretary General Mr. Ban Ki Moon zong kihel ding cih President zumpi pan U Zaw Htay in pulak hi. 21st Pinlong Conference ah UN Secratary General banah UN Agency tuamtuamte le Embassy tuamtuam pan palaite zong kihelthei ding ahih manin, Kawlgam tangthu ah ciapteh tham ding banah lawhcinna om zo dingin lametna kinei ci hi.\nSource: Chin CSOs Forum FB via Tongsan\nNational Reconciliation Peace Center ah Zomi te\nAugust 11-13,2016 sung Kawlgambup kilemna vaaihawm pawl ahi UPDJC ten National Reconciliation Peace Center ah thukikupna nei uhhi.\nHih UPDJC sung ah ZCD Secretary khat ahi Pu Za Mung ZCD mintawh akihel ahihi. Amau nasep peen CNF,KNU cihdan thautawi te leh kumpi kilemsak., Alaibawl te khawng uh etphatsak cihte ahihi.\nMualtung thautawi te lak ah Zomi te kihelkhalo cihthukhawng iza a pawlkhat ilungneu phial hi. Zomi te peen Naupang thautawi te peuhtawh abuaibuai ding hinawnlo in tuate i thukhenpi mun ah Topan ongkoihzo hi.\nShan gam Taungyi Khuapi ah Mualtungmi lompikhat kimuhkhopna August 11-15 sung kinei a Tedim ZCD pan Lasiam Zam Dal leh Sia Go Khan Pau te vakah thei uhhi.\nChin State bup huam 21st century panglong vai kimuh khop ding tangkona\nYangon, 12 July 2016\nAsawt lo-in Gambup (nation-wide) huam a akibawl ding Second (21st century) Panglong Conference om ding cih thu huhau in 15 June 2016 ni-in, ZCD President makaih natawh Yangon ah ZCD CEC aom thei teng kamkupna ki neihi. Hih ki muhkhopna pan hong pai ding Gambup huam Panlong nihna khawmpi ki bawlma Chin State bup huam in kamkup khopna khat nei zo leng cih thu khensatna ki nei hi.\n15 June 2016 ZCD CEC kimuhkhopna ah Chin State bup huam kimuhkhopna apian theih nading Standing Committee anuai a bang in ki seh khia hi.\nVungh Khen Mung\nPau Kim Tuang leh\nJuly 3, 2016 in anih veina Standing Committee kamkup na ah anuai a makaite ki behlap hi.\nZam Khan Suan\nZam Za Mung\nNang Sian Muang\nStanding committee teng 29 June, 9 leh 12 July 2016 nite ah kimuh khopna kei ki neih beh toto in sepkhiatna leh ngaihsutna te mipi tungah atom in kong pulak khia uhhi.\nPawipi hun, amun, kamkup dingding thulute leh thu tuamtuam;\nThubulphuh: State-wide Consultation, Chin State - In Preparation for the 2nd (the 21st century) Panglong Conference\nNi masa: July 22, 2016 - Federalism and Resource sharing\nNi nihna: July 23, 2016 - Security and Ethnic equality\nPawi Mun: Orchid Hotel, Yangon\nSumbei pia khia ding: United States Agency for International Development (USAID)\nMedia sapding: Local and International\nBroadcasting live: https://www.facebook.com/zcdemo (TBC)\nHih anuai a makaipi te’n thukong honna leh thukong khakna hong neihsak ding’in ki cial hi. 1. Pu Chin Sian Thang – MP, ZCD President 2. U Phyo Min Thein – Chief Minister of Yangon Region 3. U Tin Oo – NLD Patron 4. Nai Ngwe Thein – MNP President\nSapding mimal leh pawltuamtuamte\n1. Zam Khan Suan - Phone: +95 (0) 942 110 6179\n2. Anthony Kap Khan Khual - Phone: : +95 (0) 942 110 8592, Email: kapkhankhual@gmail.com\nKUM ZALOM 21 PANGLONG KHAWMPI\nNATIONAL RECONCILIATION AND PEACE CENTER - NRPC (အမ်ဳိးသားျပန္လည္သင့္ျမတ္ေရးနွင့္ ၿငိမ္းခ်မ္းေရးဗဟုိဌာန) ci-in abeisa hun a Myanmar Peace Center - MPC kici pen May 31 ni President U Thin Kyaw in thupia-in kibawlpha thak hi. Kumpi thakte in kha 3 sungin Zalom 21 Pang Long Khawmpi neih theih nading hi bangin hong geel thak uh ahi hi.\nHih munah vekpi kihel kimna khawmpi hi ding, cih kilim gen mahmah a, abeisa kum a Nationwide Ceacefire Agreement a suaikai nai lo thautawi kipawlna nam 8 te zong sapna lai hoih tak kipia kim hi, ci uh hi.\nHih munah amakaipi mi 10 te pen Kawl teng mah hi phot a, teelcing party khat pan khat ta kihel dingin zawn uh hi. ZCD pan Pu Zam Za Mung kihel dingin party in amin puak khin cih, kiza hi. August khabei ma peuhmahin bawl zawh teitei kisawm ahi hi.\nHih Pang Long Khawmpi ah thusun nop leh kup nop bang teng om ding, cih TYF leh Zomi Siamsinte tawsawnin ZYA -Tedim makai-in Chin State a sanggam dangte tawh kithuzaktuahna bawl khit teh Myanmar Youth Forum tawnin athu kipuak ding ahi hi. Tua ahih manin khangnote lam pan thu sun ding a hoih i sakte ZYA -Tedim ah zasak ciat dingin huhna kingen hi, ci hi.\nZRO min tawh hih Zalom 21-na Pang Long Khawmpi ah kihel ding leh kihel loh ding thuthak kiza nai lo a, kumpi lam pan leh Khawmpi bawl Komiti lam panin bel lametna lianpi tawh sapna kipia hi, cih kam kiza hi.\nZCD in hih hun a thusun dingte kamkupna zong nei khin a, akul bangin mipi tawh kikup zel sawm lai uh hi, ci hi.\nHih Zalom 21 Pang Long khawmpi pen a masa tawh kibang maw ahkl bang kilamdang... cih nuam buang dah buang dan khatin mipi in lametna lianpi tawh kingaklah mahmah ahi hi. Pang Long Kongkhakpi akihon kik laitak hi zong kici thei hi. Lut kei leng bang haksatna om thei ding a, lut leng bang piang thei, cih alunglut huai mahmah thu hi, kici hi.\nMay 30, Aung San Suu Kyi a kisuamlup sawm ni\nMay 30 ni pen 2003 kum a Aung San Suu Kyi te Depayin a Than Shwe tepawl in a suamlup sawm uh ni hi.\nTua mun ah ASSK a lenghawlpa siamna tawh suak ta bilbel a anungzui 300 val in sih lawh hi.\n2004 kumin US kumpi in Kawl kumpi leitungbup ah khaktan hi.\nTua zawh asawtlo in 2007 lungphona lianpi hong om ahihmanin, 2008 kumin constitution khat hong kipsak biangbuang uh a, 2010 kumin Thein Sein kumpi za ah tusak lianluan pak uh hi.\n2010 kiteelna ah party tengin nuaksan ahihmanin USDP, CPP, CNP cih daan keuhbek party hon khat bawlkhia samsam in zo sak pong uh hi.\nTuabang hun sungin leitungah Arab Spring cih hong omin, kumpi hoihlote a tokhom tung uh pan kikaikhia in kigo ziahziah ahihmanin, Kawlgalkapte lauthawng lua in NLD leh mualgamte tawh kilemna bawl saisai uh hi.\nTua tungtawnin 2012 kumin NLD kiteelna lut a, mualgamte tawh kikap khawlna hong kipan ahihi.\nNLD tungah democracy ka pia ding uh cih kamciamin, mualgamte tungah federal ka pia ding uh ci in kamciam uh hi.\nMay 30 Depayin vai hangin US leh EU in Kawlgam umcih in sumbawlpaibawl khaktan ahihmanin, Asia gam tampi a bank leh kumpite zong sukha ahihmanin, Asia gamte nangawnin anunung lam ciangin Kawlgallkap kumpi gum ngam nawnlo uh ahihi. Pu Zo Khup\nTBC (Tedim tuiphum) kipawlna leh Kawlpi aa Zomi Tuiphum kipawlnate kigawm\nKawlgam sung Tuiphum kipawlna phungpi ahi Myanmar Baptist Convention in 2006 kumin Tedim Baptist Convention kipsakna nei uh hi. Tu-in Kawlgam sung Tuiphum innkuante tawh kikhen ding a ngaihsun zolo KVBA, NKVBA, SKVBA (3K) te leh TBC kipawl nading tawh kisai-in TBC in Special Executive Committee (EC) meeting sam uh a, anuai abangin thukimna bawl thei uh hi.\n# May 26 -27 sung tengin CMBC Biakinn ah 3K te sanna leh kipsakna nei ding.\n# May 28 ni in TBC pan makaite Kalaymyo ah hawh in Leipi Tuiphum Pawlpi ah kitung ding a, May 29 ni 2 PM hunin mipite tungah kipawlna vai thu pulakna, tangkona hun khat Tahan Tuiphum Pawlpi ah nei ding.\nA kikhenthang minamte Pasian in ama zat ahi dingin hong gawmtuah hi, ci in kingaihsun ahih manin thungetna ah hongphawk un, ci-in Rev. Vungh Suan Mung, G.S, TBC in a facebook ah gelh hi.\nTedim - May 26\nKalay Valley Baptist Association 3 te leh Tedim Baptist Convention kizop ding lunggulhna omsa bangin May 26 ni nitak nai 6 hunin CMBC biakinn ah sanna, kipsakna leh thupha piakna nuam tak nei thei uh hi, cih kiza hi.\nKVBA, NKVBA leh SKVBA pan mawtaw 3 dimin makaite Tedim hong kah to uh ahi hi.\nMay 28 ni in TBC pan makaite Kalaymyo ah hawh in Leipi Tuiphum Pawlpi ah kitung ding a, May 29 ni 2 PM hunin mipite tungah kipawlna vai thu pulakna, tangkona hun khat Tahan Tuiphum Pawlpi ah nei ding, ci hi.\nPhoto Credit : Sia Mung, GS, TBC\nZomi ulian 3 New York khuapi ah kimu\n24 May 2015: Pu Hau Do Suan (Acting Permanent Representative of Myanmar to UN, Myanmar Embassador to Canada), Sia Rev. Khoi Lam Thang (GS - The Bible Society of Myanmar) leh Pu Do Khan Khup (ZIUSA -President)te innkuan Pu Hau Do Suante omna New York khuapi ah' kimu khawm thei cih ki za hi.\nTBC makaihna tawh Tedim ah Khangno Camp kibawl\nTedim - May 19\nTedim Baptist Convention makaihna tawh Rev. Pau Lian Mung leh a team te zangin Tedim khuapi CMBC biakinn ah Youth Camp nasia takin a kibawlsan laitak ahi hi. May 17 - 21 sung hi ding hi.\nKham leh zang Pawlpi namkim kigawm camp lut mi 1200 val min kikhum hi, cih information department vaisaite tung panin kiza hi. Kawlzang panin manlong mawtawpi 2 dim tawh mi 100 val hong pha uh hi. Kham lam pan khua 70 val pan hong kihel uh hi, ci hi.\nPasian' maipha a zong khangno hizah ta lamdang bang sa zawzen ing. Pasian in Zomite khanggui hong khel toto lai ding cih ka khamuang tuam hi... ci-in Tedim papite kikum litlit uh hi.\nCredit: ZYA Tedim Post\nGambup Dalna Leh Kepcinna Nei Council (National defence and security council)\nHih Council ah member(11) kihel uh hi. Tuate in: (1) Gam makaipipa/nu(president),(2)vice president-1,(3)vice president-2,(4) galkap mangpipa(5)galkap mangpipa huh,(6) mipidawl Innpi thuzeekpipa(speaker of house of representative/lower house),(7) Minamdawl Innpithuzeekpipa(speaker of house of nationalities/upper house),(8) galkap vuangyi pa(union minister of defence services), (9) Gamsung lamsai vuangyi(union minister of home affairs),(10) Gamgi lamsai vuangyi pa(union minister of border affairs leh (11) gamdang lamsai vuangyi(union minister of foreign affairs) cihte member (11)pha uh hi.\nHih council pen gam-uk kumpi lampanin (union government) pan mihing (5) hi a, galkap mangpipa lampan ama seh mihing(6)kihel uh hi. Tuatein: union mister of defence services, union minister of border affairs, union minister of home affairs, commander- in -chief leh deputy commander –in- chief teng uh hi a, gam-uk kumpi lam pan sangin mimal(1)tamzaw uh hi. Hih council pen kha(1) atawm pen nihveita bang meeting nei uh hi. Gambup vai thupi tuamtuamte ah galvai savaite hih council member teng khensatna tawh asia apha akip ahi hi. Hih council ah galkap lampan meetang(vote) (6)nei uh hi. Gam makaipipa(union president) ahih leh meekhia theilo dingin, aman thuzeekpi(chairperson) bek semthei hi a, meetang alangnih-in thukimna thukimlohna ah meetang akikim leh bek meetang pia thei pan ding hi, cih thukhunpi ah om hi.\nTua ahihmanin, athupi khensatna a omsialin galkap lamte in zodenkeii ding cihnopna ahihi. Atungah igensa vuangyi thumte ahi, union minister for defence services, union minister for border affairs leh union minister for home affairs cihte galkap mangpa in ama deihdeih sehthei ziauziau aa, president in sehtheihna thuneilo hi.\nTuabanah galkap mangpipa(commander-in-chief of defence services) in gamkee state&region khempeuhah ukna lam vaipuak ladingin(minister of border affairs) khattek,azaneu penpen colonel level) khattek ama thu tawh ama deih bangbangin galkap khat koihthei ziauziaul ai hi. Tua border affairs minister galkap pa in galkap mangpipa tawh a-ut hunhunin(direct) kihotheiziauziau-in thuzaksakna(report) pia den hi.\nState&region makaipi(prime minister) te in ama uk-na gamkee(state&region) sungah thukin(gtna:Rakhine state) vai bang dante ah ama thu tawh bangmah thukhensatna piatheilo-in, hih border affair minister pa thukimpihna bek tawh galkap mangpa cih bangbangin thu kikhensat ahihi. Hih border affair minister sem galkap pa pen, gamsung lamsai vuangyi pa(union minister for home affairs) pa khutnuai ah om aa, tua pa pen galkap mangpipa in ama deih bangbang akoih hilai hi.2008 gambup thukhunpi ah, Kawlgambup aa om thautawi khempeuh in gambup galkap mangpipa(commander-in-chief of defence services) khutnuai ah om ding hi, cih thu ahihi. Gamsung cing ahi palik(Myanmar police force) khempeuh leh amakaipipa zong galkap mangpipa’ khutnuai mah ah om ahihi. Atatakin hih palik pen(Myanmar police force) gamdang dan hileh amah leh amah aki-vaisai(independent body) ding ahihi.\n2008 thukhunpi ah gam makaipi(president) in hih council member khempeuh thukimpihna tawh galkap mangpipa(commander-in-chief of defence services) khat seh ding hi, ci’n thukhunpi khenpi(324) ah ci hi. 2008 thukhunpi ah, gam makaipi(president) in gambup ii lutangpi(head of the State) gambup kumpi makaipi(head of government),avaangnei pen leh asang pen dinmun ngah hi ci napi’n,athupi khensatna khempeuh hih atungah igen council member teng thukimna vote akhai uh teh azozaw(meetang tamzaw) lam thukimna bek tawh vai kihawmthei bek ahihi. Gam makaipipa in ama thuneihna tawh thongkiate suahtakna pia theilo (the president has no power to grant amnesty), gamdang gam khat tawh gal kido ding, kilem ding khentatna pia theilo(the president has no power to declare war on other country), ama thu tawh gam khat leh gam khat kizopna khawlsak theilo(the president has no power to cut off diplomacy) leh gambup thukin tangko theihna(a state of emergency) neilo hi cih 2008 thukhunpi khenpi(204,b) na ah gen hi.\nAkhawk mahmah khat ah, gamsungah buaina mipi sona(popular uprising) nasia mahmah dingin, gamsung gamlumna,ngongtatna cihte a om leh gambup makaipi(union president) in athuneihna khempeuh(political power) kici (executive power,legislative power,judiciary power) khempeuh galkap mangpipa ka ap hi cih, lai suaksak ding aa, tua hun akipan galkap mangpipa in gamsungah daihna om ta hi ci’n kiteelpi(general election) a omsakkik dong ukna aana(sovereign power) khempeuh len ding hi, tua pen 2008 constitution in galkapte a aituam piak hamphatna hi aa, tua bang ahih pen thutang(official) hi hilai hi.\nGeneral Aung San in , suahtakna lak ding avai hawm ciangin mualtung mite ( Zomi, Shan, Kachin ) na zawn hi. A cil pekpan in mualtungmi makaiten Kawlte na muang hetlo khin ahih manin biahtakin na zolzo hetlo hi. A tawpna taktak ah, (a) amau mailam amau vaihawm thei ding,(b) State te in kum 10 khitteh inntuan nop leh kingah (c) Kawlte in pek khat a ngah leh Zomiten/Shan/Kachin pek khat ngah ding cih, General Aung San’ kamciamna amuanna hangin Kawlte belpawl in gamkhat in dinding in thukim uh hi. Thukimna Panlong Agreement pen 12th Feb, 1947 in suaikai uh in, tua ni pen Union Day ci-in tuni dongin gambup holiday thupi mahmah khat in kizang den hi. Hih tungtawnin 4th Jan, 1948kum in Mualtung mite, Kawlte kigawm in Mangkang kumpi tungpan suahtakna lakhawm uh hi. Hih bangin suahtakna ngah nangin a hanciam kipawlna a lian deuhte’ ( a diakin Kawl mite ) kipatna, a ki khenna te atom kim in en suk dih ni. Tua khitteh, hun lai-in South East Asia bup ah ahau pen anopsa pen dinmun pan Leitung ah a zawngpen dinmun I tunna ahang tampi lakpan pawlkhat kimu thei ding hi.\nYMBA / GCBA\nMangkangte ukna nuai ah a om sungin Kawlte’ minam itna, thu muhna kihongin minam itna bulphuh kipawlna na ki pan toto hi. 10thMay, 1906kum in YMBA ( Young Men’s Buddhist Association) cih kipawlna na kiphut masa hi. “ Minam itna, thu upna, biakna leh pilna “ cih bangin mipite a buciang khantohna ding ngimna bulphuh uh hi. A kipat cil in mimal 20 kim bektawh kipan ahih hangin a sawtlo in Kawlte omna khempeuh ah kizel ziau in, akipat cil hun in gamvai bulphuh ahih lo hang, Mangkangte langpanna cih danin gamvai lamah damdam in hong kihei hi. 1920kum October kha ciaing GCBA ( General Council of Burmese Associtations ) in amin khek in, gamvai nasep ong bulphuh mahmah ta uh hi. 1923kum, 2nd Jan, Mangkangte hong piak Dyarchy ki-ukna ( Kawlmi leh Mangkangten thu nei khawm ) a deih/deihlo te hangin GCBA khennih suak hi. 1925kum ciangin sumzatna aman lohna hangin a taikhia pawlte khen nih suak leuleu hi. Hih GCBA phungpi mah panin mimal U Soe Thein’ makaih GCBA, U Suh makaih GCBA, U Pu makaih Home Rule Party cih bangin na kikhen zeizai mawk hi. Hih pen 1923-1925, kum 3 sung thupiang ahi hi. Minam itna, gam itna, gamvai minam vai ah mipite amit kihong sak hi. Lam khat pan in ahih leh , panmun, min leh za, thuneihna cihte hang leh mimal deihna thupitsak luatna hangin kikhen kham ahihna kimu thei hi.\nDobama Asiayone-DAA ( We Burmans Association )\n30th May, 1930kum in pilna nei, minam vei khangno pawlkhat I makaihna tawh akipan khia kipawlna khat ahi hi. “Minam itna, minam lai mah thupit sak ding, gam leh lei it ding” cih te mah a bulphuh pipen hi in Mangkang kumpi tungpan suahtakna nget ding cih zong a bulphuh pi khat ahi hi. Thakhin ( Master ) , amin maiah “U” cih zang nawlo in “Thakhin” zat kipan uh hi. Hih kammal pen Mangkang kumpi, Makai te a lawhna hi in, “ hih gam a nei “ a Thakhin “ taktak ding pen ei hihang”cih deihna ahi hi. 1934kum in sum ngahnza zekna vaitawh buaina hangin a phuankhia U Ba Taung kikhawl sak hi.\nHih DAA ah nidang ciangin gam makai dingte ahi Ko Aung San, Ko Nu, Ko Soe , Ko Than Thun, Ko Thein Pe, Ko Hla Pe cih bangin khangno siamsin honkhat zong kipawlna mapang pi te hong suak uh hi. Ahih hangin hih kipawlna zong ,1938kum pan in makaite kilem lohna , panmun kituhna, gamvai san zia kibat lohna cihte hang mah in kikhenna na om leuleu hi. A kipat cil in Kawlgam aa dingin a thakhauh pen leh a muanhuai pen ahih hangin akikhen khapteh cihtak lua nawnlo uh hi.\nGalpi nihna kipat madeuh 15th August, 1939kum in Takhin Ko Daw Mai ngaihsut piakna,makaihna tawh, pilna nei khangno pawlkhat Takhin Aung San ( General Aung San), Takhin Thein Pe, Takhin Be Hein, Takhin Hla Pe , amau tengtawh hong kipan khia hi. A lunglut huai mahmah khat ah General Aung San in General Secretary a sem na hi gige hi. Gamvai ah ama sanzia te ul tung sak masa hetlo in Kawlgam tawh a kituak pen ding ki ukna lamah tangtak in apaipihna pen et teh tak mahmah hi. General Aung San in 30 Comrades , leh Burma Independent Army makaih in Japan te panpihna tawh Mangkangte nawt khia hi. Amah pen Kawlgam suahtakna makai pipa bek hilo, galkap a phuankhia pi pa “Galkapte’ Pa”in zong kiciam teh hi.\nA kipat cilin tha khauh lualo hi. 1941kum khit lamteh Takhin Soe , Takhin Than Thun te amakaih khit a kipan in damdam in a thakhauh hi pan hi. Amau te gel pen CPB a phungcing sak makaipi tegel hi in, hih CPB zong pen 1946 kum, Feb kha in Takhin Soe makaih CP(B)-RED FLAG leh Takhin Than Thun makaih CPB-WHITE FLAG in na kikhen uh hi.\nPeople Revolutionary Party ( PRP ) / Burma Socialist Party\n1939kum in a kipan hi in, galpi nihna a ven ciangin People Freedom Socialist Party in amin laih hi. Hih party pen Ko Ba Swe, Ko Kyaw Ngein, leh Takhin Chit te in makaih in, suahtakna ngahkhit lam ciangin a thakhauh mahmah party ong suak hi. Suahtakna ngah khit 1950 kum, December kha sungin hih Party pi panin party thak nih kipan khia leuleu hi. Ngaihsutna , san dan kibang lo ahi phial zongin, hih bangin kikhen cih takin kikhen pen kiamsukna lam a paipai hi mawk hi. Kawlmite zia leh ngeina khat pen, mikhat , makai khat a it, apaktat nak leh apaipaina ah zui ngam, mimal tungah kinga mahmah thei mawk hi. Hih pen ahoih ding abat hangin kiamsukna , kikhenna, thanemna a piangsak thei na gige mawk hi.\nAnti-Fascist People’s Freedom League ( AFPFL - Phasapala )\nMangkangte, Kawlgam pan a taikhiat khit, Japan te in Kawlgam ah ukna aneih hun sungin akipan khia kipawlna hi. 1944kum, August kha in Anti-Fascist Organization ci-in kipawlna lianpi khat ahih theih nangin kipawlna (3) bulphuh in ong kipan uh hi. 1945kum March kha sungin amin AFO pan in AFPFL ah laih uh hi. Hih AFPFL pen Kawlgam tangthu ah amin thangpen , a picing pen kipawlna lianpi khat ong suak hi. AFPFL lukhu nuaiah CPB, PRP leh Genaral Aung San’ makaih Burma Independent Army ( BIA ) galkap te kikop in ding khawm uh hi. Amau makaihna tawh Japan te lehdo kik in, tua khit teh Mangkangte khut tungpan suahtakna lak pih uh hi. Kipawlna lianpi (3) takin minam leh gam aa ding masuan in, khut kilen in na sem khawm uh aa, a kibat lohnate ultung sak lo in, minam leh gam suahtakna dingin nasem khawm ahih manin Kawlte tangthu ah anamtui pen hun cih theih hi. Ahih hangin hih hun pen kum 2 sungin maiming leuleu hi. A hi zongin 20th October, 1946 kum ciangin Takhin Than Tunmakaihna ahi CPB te, AFPFL tawh kikhen in tuam dinta hi.\nSuahtakna ngah khit gam makai kipawlnate kikhenna\n1948kum , 4th Jan - Kawlgam in suahtakna ngahin AFPFL in kumpi sem hi. CPB te in 1948kum, 28thMarch in gamsung lut in kumpi te lehdo kipan hi.\n1958kum, 27th April ciangin AFPFL zong khen nih in kikhen leuleu a, U Nu leh U Tin te makaih pawl leh alangah U Kyaw Ngein leh U Ba Swe te makaih Socialist pawl, cih dan in kikhen hi. U Nu makaihna pen Clean AFPFL ci in, U Kyaw Ngein leh U Ba Swe makaih pen Stable AFPFL ci in kipawlna amin laih uh hi. Hih makai te kipawl khawmin ding khawm hi leh, General Ne Win in 1958kum in thu neihna la hetlo dinga, bek thamlo in 1962kum in anih veina galkap General Ne win in thu neihna la lo kha ding hi ci-in mipil pawlkhat in gen hi. Bang hanghiam cih leh hih makai teng pen General Ne Win a zahtak mahmah leh a kihtak mahmah teng hi in, amau akikhen ciangin cih tham sa nawnlo in a deihdeih in hek ziauziau lel hi.\n1960kum,January kha Gambup ki teelpi kinei in, Clean AFPFL in zo hi. A party min zong Union Party in laih hi. Hih party in sauvei ukna lenlo in 1962kum, 2nd March ciangin galkap ten ukna teng la uh hi. General Ne Win in galkap ukna tawh 1974kum dong uk in, tua pan party khatbek thuneihna tawh uk ahih manin a kikhen a kitam omlo cih theih ahi hi. Hih hun sungpen Burma Socialist Programme Party ( BSPP ) te makaih hun hi in U New Win I thuneihna bektawh thu a ki vaihawm hun zong ahi hi.\n1988kum kikhelna, NLD , ZNC\n1988kum sung nakpi takin gamvai abuai ciangin BSPP tungpan in galkap in thuneihna teng la in, 1990kum in kiteelpi bawl sak hi. Generanl Aung San tanu, Daw Aung San Suu Kyi’ makaih National League for Democracy cih party thak khat ong kipan in mipi in nakpi takin tha kipia hi. Hih hun mah in zong Zomi National Congress ( ZNC ) kiphuan thakin Zomite gamvai nasepna khatvei ong kipan kik hi. 1990kum kitel pi ah NLD 72% bangtawh a zawh hangin , galkap kumpi in ukna pia tuanlo in a makai teng zong gilbem sung dennna zaw sawp hi.\nUnion Solidarity and Development Party ( USDP ) a kahna leh a kiatna\nGalkap kumpi in a deih bangin a bawlkhiat Party hi in, galkap mangte vive in a galkap puan suahin hih Party makaih hi. Amau deih bangin a bawl gambup thukhunpi ( 2008 – Constitutuion ) bulphuh in 2010kum, November kha in kiteelpi bawl in, a langah dingding Party ahi NLD in demlo ( boycott )ahih manin USDP in kiteelpi ah zo dipdep hi. 2012kum by-electition kidem hunteh, NLD in zong kiteelna ah dem in tutna 45 aom lakah mun 44 kuanglui uh a, mun 43 ah teelcing uh hi. USDP in kiat lam manawh ta hi.\n2015kum kiteelpi ciangin NLD panin thathak, ngimna thak tawh dem uh in, mipi mahmah in zong galkapte ki cimtak lua mahmah ta ahih main, NLD ah ki bawhhuan hi. Mi khempeuh upmawhna zah sangin zo gawp uh a, tutna I 86% bangtawh gualzo uh hi. USDP in upmawh zah sangin lel dipdep hu hi. A makaite kikal ah ki lemlohna, ki thutuakloh na pen kiteelpi ma pekin kiza hiauhiau khin hi. Zogam panin Zomi Congress for Democracy(formerly known as ZNC ) simloh , tualsuak Party te nangawn in NLD te lel mang uh hi.\nU Thura Shwe Mann ( Former General ) pen , ama lawmte tawh ngaihsutna sazia kibang nawnlo maw akl kiteelpi teh a zo ding theikhol lua ahih man hi ding hiam, damdam in tuamtat toto in NLD tawh khut hong kilen phial uh hi. 22nd April,2016 ni in a party pan a lawm dang mi 17 tawh kihawl khia ta hi. Lamkhat pan USDP party tampi thanem tuam hi kici thei hi. 28th April, media tetung a thugenna ah Party thak kipat ding gelna neilo , NLD ah zong lah lut ding gelna nei tuanlo ci in gen hi.\nBangte in kikhenna om sak pen hiam?\nHih atunga kipawlna/party tuamtuam te tangthu i et ciangin kikhen khapna bekbek tawh kidim hi. A huampi in en leng makaite kisapna hisak pipen hi. (1) thu thei thumu dinga kilawm makaite in angsung, mimal deihna, mimal I gamvai ah a san dan ( Ideology ) cihte masak lua in kipawlna a picing semsem ding sangin amau thu neihna akhan semsem nang vai hawm uh hi. Gtn: kipawlna khat pan a taiteh a mipi zong taipih/khenkham (2) khuahun luanzia leh ,kim-le-pam tawh kituak in thu vaihawm khawm diamdiam lo uh hi. Gtn: Suahtakna ngah khit, gam sung tualgal daih ding thupi, gam khantoh ding thupi mahmah kimlai, gam makaite in thuneihna, mimal deihna te kituh in kikhen uh hi. DASSK bangin gam I mailam ding ngaihsutna bek tawh amah abawlsia, a pasal, atate tawh a khen ahi Galkap mangte tawh nui sitset sa in kiho thei mawk hi. (3) thu manna, itna, cihtakna tawh gam leh minam aa dingin akipia khia zo taktak kuamah om lo hi, a dang tampi zong om kha ding hi. Laisim mimal khempeuh in na lungngai dih inla na ngaihsutna, na muhna te khempeuh zong ahang khat hipah ding hi.\nKawlgam sunga om Mualtung mite leh Zomite lungngaih ding thu pawlkhat\nHih a tunga a thupi 3 te, DASSK in nei ahih manin NLD dinmun lungnop huai in, kipumkhat zo mahmah lel ding hi. Ahih hangin ama omloh khit teh bang piang ding cih kigen khol thei lo hi. Kawlte gamvai paizia en leng kikhenna, kitotna, a thak kipan, a thahat ten atha nemte zawhthawh bawl cih vive tawh kidim mawk hi. Tua ahih manin ;\n(1)DASSK aom sungin Mual mite in amau i thuneihna ding atam theithei a ngahna dingin nakpi takin hanciam uh leh hoih pen ding hi. (2)Tua kawmkal ah, mimal in atam zaw Kawlte a zawh nangin, Mualmi khempeuh a ki pumkhatna uh khat vei nosuak sak kik in, akizopna uh kipsak mahmah ding thupi ding hi. (3) Gam vai nasepna ah State khat sunga om, kampau kilamdang nate bulphuh lo in, mailam khang tampi khualna in a kipum khat loh hong phamawh ding hi. Gtn: Shan gam bangpen khasiat huai mahmah ta hi. Kawlte gamvai makaite bangin aki khenkhen uh leh, mualmi khempeuh pen a sawtlo in beimang ding uh hi. (4)Mualtung mite khempeuh Gamvai ah ngimna khat nei khawmin, kuate lawm, kuate kidawm in kikhawl ding, mailam nuntakna anop nangin bangte thupi aa bangte thupi masa penpen lo, cih te hoihtak in gamvai minam vai makai ten lungngai in kalsuan loh phamawh kha ding hi. (5) A tunga teng ban ah Zomite pen mimal tawm mahmah ahih manin, pil mahmah na lo tawh koi mah tung zolo ding uh hi. Kumpi ahih sese loh uh hangin Pasian deihna ahi pilna nei peuh le uh, Joseph/Daniel te bangin mun thupi, thu neihna thupi te ngah zo veve den ding uh hi.\nLaisim mimal kimin zong hoihtak lunggai kawm khitteh hih a tunga nam 5 ban ah, nang leh nangin na behlap toto in.\nKawlgam gamvai tangthu et kikna, U Kyaw Win\nGal hun sungin gamvai tuahkhak thute, Thein Pe Myint\nThe Rise and Fall of Communist Party of Burma, Bertil Lintner\nSaturday’s Son, U Nu\nA (6) veina Siamsin Medical Trip le A (7) veina Siamsin Summit Nuamtak ki zo\nA (6) veina Siamsin Medical Trip le A (7) veina Siamsin Summit Nuamtak ki zo;\nConvenor Dr. Thang Sian Sing (Siamsin)\nConvenor Tg. Dim Kop Sang (Inntek)\nMaan dang tampite na et nop leh (Click)\nZomi Siamsin Kipawlna - Myanmar in Zogam sungah nuntak khuasak hatsatna leh kizopna lampi haksatna khua te ah ahun lapin aki bawl zolo cina luna tampi tak te anatna uh velin zatui,zaha piakna akong in ki nei hi. 2010 pan kipan kumsim khua khat bulphuhin khuakiim aom khua te tawh kigawm khawmin Sangmansa Siavuan,Simah asem te leh asin lai Siamsinte, Siamsin sangnaupang ahi thei zah kipai hi. Siamsin Seminar (9) Heilei khuapan aki vaihawm ahi a (6) veina Siamsin Medical Trip to Guasing 15-17 April, 2016 kumin nuamtak ki zo hi.\nHih hun sungah kawlgambup Siamsin Makai teng thu kikupna Siamsin Summit zong kibawl hi. Kum lang nasepna teng report puakna leh mailam kalsuan zia dg kikup khopna kinei hi. 2009 pan kipan Siamsin Summit aki nei toto hi aa tukum 2016 in a (7) veina Siamsin Summit nuamtak kizo hi.\n*Cina velna le zatui piakna\n*Ha tawh kisai (Bot,phop)\n*Cidamna tawh kisai thugenna le leitung thu tuamtuam\nNote: Guasing khua pen Zindo vaimuak siam,Anhuan meh bawl siam, etc...... ahi manin nuam kisa mahmah hi.\nLungdamna lianpi ih ciamteh hi.\nPhoto: Lian Bawi Siamsin & Zompi\nZRO Planning Director Pu Th. Thangzalun mualliam\nLamka, April-22 (PhualvaTimes) : Zomi Re-unification Organisation, ZRO a Director (Planning) lenlel, Pu Th. Thangzalun (54) s/o Th. Kaikhanthang of Simveng, Lamka, hun sawttak damlou a aki-etkol nung,\ntunitak dak 6:30 in si hi. Pu Thangzalun ahihleh Zomite adia nam-le-gam adia sem, mi poimawh mahmah hi a, asihtan dong Zomi Re-unification Organisation ah sem hi.


url: =Singkung a ngaite ~ Don Ngaih Lian :: ZOMI DAILY\nposted on 16 February 2015 at 8:32 am Lomkholna: Article\nFalam Tuiphum Pawlpi kum tampi a kem ngei Pastor Rev. Tial Dum in a gen theih zel khat pen “Khamtung pan-in luangsuk thum om a, i khaktan ding ahi hi. A khatna pen: Khamtungah singkung teng kiphukphuk ahih man-in i leihoih teng guahzuk ciangin Kawlzang ah luangsuk gai hi. A nihna pen: tua a luangsuk lei hoih tengtawh Kawlzangah buh kicing a, tua buh tangte lei nadingin i sum i paaite luangsuk leuleu hi. A thumna pen: Khamtungah nuntak haksa ahih manin khamtung mite Kawlzang lam-ah kiluangsuk leuleu hi.” ci hi. Tu in Kawlzang bek hi lo, gamdang leimong dongin kiluangluang ta hi.\nKhamtung gam puahphat nadingin: khua khempeuh-ah tui mei ngah theih nading, singkungte ciinkik nading, Rih tuilipi puah nading cihte vaihawmna tampi hong om ta ahih man-in lungdam huai mahmah hi. Tu nai Zonet pan lai ki-at khat ka sim khak pen hoih sa mahmahin, tha ngah mahmah ing. Zogam nim dildial theih nading project pawl khat hong kisuaksak hi. Zogam puah nuamtek hi hang. I omna ciat pan mapangciat leng Zogam hong nim takpi ding hi. Singkung lopa, ganhing, mihingte cidamin Zogam ah nuamsa takpi ding hi hang.\nKa tuah khak thukhat kong hawmsawn nuam hi. 1992-1993 kum sung Tedim CMBC (Cope Memorial Baptist Church) ah nasep huh-in ka om hi. Ka lawm numeite tawh thungen khawm, lasa khawm, picnic pai khawm, gospel pai khawmin nuamsa mahmah hi ung. A diakdiak-in tan sawmte laihuan sung, biakinn ah thungetna ka nei khawm zel uh hi. Nikhat lawm numei teng tawh Biakinn nuai mawtaw lampi pan biakinn dong kahlei pang tuak-ah mangtaak kung suan ding ka kikum uh a, hoihsa-in pawlpi upa meeting ah ka ngen uh hi. Hong kithukimpih hi. Tua lai-in mangtaak kungno pen Sia Zam Lam Thang (Lawibual) te in kung khat Ks. 200 in zuak uh hi. Pawlpi upate in tampi hong leisak uh hi. Singnote upa Dr. Thang Lian Kap, upa Khai Khan Kap le upa pawl khat-in a liang uh tawh biakinn dong hong puaksak uh tu dong ka mitkha ah mang thei lo hi. Singkungte hing dimdem in etlawm mahmah hi. Ka muh uh ciangin ka lungsim uh hong nuamsak mahmah hi. Tua kumsung mah-in TBA huangsung a sangmangte in hoihtak a kum tampi hong khawisak uh singkungpite kiphuk-in innsing ding khawngin hong ki-at ziahziah-in singkung a ngai mahmah khuasung mi pawlkhatte khasia mahmah uh hi. Ka mangtaak suante uh pawl khat tuisa hong kibuaksak hi. Dawi havang kawmkal-ah a suaktate sunsunte khang pha mahmah-in dintan thum bang khengto ta hi. Etlawm mahmah hi. Tu-in ahih leh singkungte bei theihna ding kivai hawmhawm-in bei zo takpi hi.\nIsrael mite a hua mahmah Hitler in galpi nihna lai-in million guk datkhu tawh a haltum hi. Tuate a phawkna dingun Israelte in tu ni dongin singkung suansuan uh hi. Gam khangtote in singkung a phuk ding uh ciangin singkung dang khat suan pah uh hi. Tedim khuasung ah singkung omna pen Seventh Day biakinn huang le Laipian huangsung teng ahi hi. Amau phuk sawm lo uh hi.\nSingkung omna-ah guahzu baih hi. Guah-in singkung ngai hi. Singkung in damna hong pia hi. I lung hong nuamsak hi. Singkung in a deih loh Oxygen pen mihingte hinna huih hi a, mihing pumpi sung pan i paihkhiat Carbon dioxide pen singkung a dingin a nuntakna ahi hi. Singkungte hangin mihingte i nungta a, mihingte hangin singkungte nungta hi. Singkungte pen mihingte a dingin i hinpih, i nuntak pih Pasian’ piansak i phallang ahi hi. Tua ahih manin a thu om lopi a, singkung a phukte tualthat i hi hi.\nZogam le Zomi i it takpi le singkungte zong i it i ngaih ding ahi hi.\nDon Ngaih Lian\nPrevious: Kawlgam pan Catholic Biakna makaai khat Leitung mai ah dawkzo ta\nNext: Ki Puah Phat Huai ~ Biakpiakna\nZomite’ Tuipigal Kankhiat leh Khuamuh kipatna ~ Paul Thangpi\nB.Muan Ngaihte tungpan dahpihna lai


url: =Covid-19 tawh siding maw, hingding ~ Pau Thawng :: ZOMI DAILY\nposted on 1 April 2020 at 5:44 pm Lomkholna: News, Zomi\nTulaitak aa leitung buppi hong siasak Covid-19 pen lauhuai kihtak huai mahmah cih ciang bek hilo in kei mimal mahmah in zong ka kihta ka lau aa lamdang ka sa mahmah hi.\nHih natna pen thupi kasakna khat in bang hiam cih leh a lungno thahatna, hihtheihna cihte himasalo zaw in a hong pian khiatna leh a ki muhcilna gamthupi gamkhangto khinte pan a hih manin thupi kasa zaw hi.\nHih natna pen gam khangto nailo (Kawlgam dan) te ah a piang a kimu masa hi leh a lungno ki sit kikan khollo dingin ka ummawh hi. Bang hang hiam cih leh hih zah aa leitung patauh mahmah na ngawn a lungno sitna Kawlgam ah mun khatbek ah omlai hi. 2017-2018(a kum cian lianlo) kum kim lam in Tedim gam ah naupang cisa nat tam mahmah in sangkah naupangte a khan bupbup phialin cina ahih manin kumpi sang pawl khat bang khak uhhi.\nTua natna a lungno bang hiam cih hoihtak sittelna a ki neihlam ka za nai kei aa hun khatteh daikik hi. Ka cihnopna ah tu aa Covid-19 zong ei kiang khawng pan a piang/ akipanhi zenzen leh a lungno ki sittel mah ding hiam? Hi zah in leitung bup ki linglawng mah ding hiam?\nBangci khentel ding\nHih Covid-19 natna pen a kilat zia a kigen ciangin cisa ding khuhding ci-in ki gen hi. Tua a hih len Tedim gam ah kum sim tu bang hun aa natgual aa i neih(i ngeina seh) cisa bukkhuhte tawh ki koici khentel theih ding hiam? Hih natgual ngeina aa i sehte pen lungnoza(antibiotic) khawngtawh damzo hi. Gam khangto khinsate in zatui zatang a zat uh teh lungnoza(antibiotic) tamzat nawnlo uh ci hi.\nKawlgam a diak in Tedim gam khawng pen lungnoza zatui zatang aki zangh ngekngek(lutangna pak nangawn lungno za a ki ne) a hi hi. Covid-19 natna cisa bukkhuh koi hi aa natgual ngeina a ineih cisa bukkhuh te a koizaw a hi hiam? Tu laitak natna na neih leh hong kibawl ding sangin bang lungno nei cih hong ki kin zaw ding hi. Tua ahih manin natna khatpeuh naneihloh nadingin kidawm kikem in.\nKilak zaw dingmaw kibawl zawding\nNi danga natgual ngeina aa kiseh bukkhuh cisa cihte tulaitakin nei in zato kilak hi leng Covid-19 upmawhna tawh ni 14 sung pello hong ki khumcip ding ahihi. Bang lungno bang lungno a hi zong nacisa in bukkhuh vei aa zato natun leh hong ki khumcip dinga hong ki lipkhap mahmah ding ahihi. Tua a hih manin (1)natna pulaak ding hoih zaw maw? (2)Ei theih tawp ki bawl ding hoih zaw? cih mipi lungsim sung ah hih nam 2 aki lai laitak ahihi.\nGam danga omte zong Kawlgam ah ciah aa ni 14 sung ki khumcip zawding maw? I omna gam ah a hithei banga ki kem zaw ding cih tawh a buai uh ahihi. Hih hun sungah natna khat peuhpeuh nangahloh ding a thupi ahihi. Tua ahih manin natna nangahloh nadingin kidawm kikem in.\nCovid-19 i cihcih Tedim gam ah ni danga natgual ngeina aa ki nei ngei cisa bukkhuh i cihte lungno min hi ding maw? A tuam tuak hi ding hiam? A tuam tuak a hihmah leh ni danga natgual nautanga i ngaihsut cisa bukkhuhte lungno min bang hi ding hiam? cih tawh lungmanna hong om leuleu hi.\nHih natna pen bangbang leh a pianna/a kimuhcilna gam thupi a hihmanin natna thupi hongsuak hi. Ei mun eigam sung khawng aa piang masa hi leh ki pa tau sese lo in a ki sisi lel diam?\nBang cih khong ding\nHih natna kidalna zatui pen mikim tungah om aa a natna lungno a hih leh Pasian bawlsa huihlak, tuisung, khuavak/khuazing, khua hunt leh nitangte sungah omlo in mawhna tawh kidim mihing pumpi tung leh mihingte bawltawm van lehna tung bek ah om hi. Tua ahih manin natna na ngahloh nadingin kidawm kikem in.\nA tawpna ah ka phawk thukhat om aa mihing bawltawm van lehnate tung kingalo in Pasian bawlsate bek mitsuan aa mihing khat leh khat kizopnate nusia phot in Pasian tawh i ki zopna thupit sakding a hihi. Pau Thawng\nPrevious: Covid-19 hunsung innah naupangte bangci kepding ~ Nu Sung\nNext: Tedim leh COVID-19 ~ Siama Zam Cing


url: =Zomi Namvai Politics leh Kalsuanna (lunggulh tampite lak ah khat) :: ZOMI DAILY\nposted on 31 October 2018 at 5:40 am Lomkholna: News, Paukhatsuan\nEi Zomite lak ah Minam vai thu khatpeuh kigen leh comment pia nuam leh mawhna khialhna leizon, cunning politician pawlkhatte’ sawltak kitam bek a, Minambup vai lunggulhna leh ngaihsutna tawh thu a gen (comment pia hilo), minambup huam a thu gengen, a awngawng pen tam hetlo hi.\nZomite’n politics uuklo hiam cileng lah hi samlo hi. Uuk lua kisa makai ut, kidem, tungnun’ kituh bel genzawh ding hilo zel hi.\n– Beh sung ah beh upa kituh.\n– Veng ah inn 10 lutang ( ဆယ္အိမ္ေခါင္း ) kituh – ngah kei leh lehtat hilai.\n– Khua ah hausa kituh\n– Pawlpi ah upa kituh ( ngah kei leh pawl tai hilai )\n– Pulpit ah sia kituh ( demlah leh pawlpi thak phuan, vaithak phuang )\n– Association ah panmun kituh ( biakna sia vive hilai )\n– Convention ah ( biakna siapi vive )\n– Kipawlna kici khempeuh ah – khasum, thaman ngah lah hi peuhmah lo, makai kitel bang ciang vote guliang bang om hihtuak zawzen lailai.\nAhih hang tua i politics te-in “Hausa leh Beh, group or society neu khat” kheng om mahmah lo. Tuapen a taktak in politics cihding level hi samlo hi.\nNambup vai, gambup vai taktak ciang “politics leh politician” kici thei pan, simtak pan ding hi.\nTua nangawn nam nih omlai a ..\n1) Namvai, Gamvai siiksan a mimal metna, angsung lam-etna tawh Nam leh Gam paulap politics hi a, tuabang mite’ ngimna pen gualzo ah munngah ding leh tua mun pan ankuang lui ding hilel hi.\n2) Namvai, Gamvai siiksan a mun ngah ding, tua mun pan Nam leh Gam ading nalian sem ding cih hi a, tuabang mite in tua panmun ( political post ) zang in ankuang luilo uh hi.\n1) leh 2) pen kel luzang a pom kelki mah abang litlet ahi hi. Kivalak mahmah leh paulap, siiksan kibang napi ngim le tup, geel leh sep ki-lehngat/ ki-kelki litlet hi.\nZomite lak ah hihtak a i gen, a simtak politics and/or politician bel tawm mahmah hi. Tua tawmno khat a om sunsun beek, ki-thutuak ding bel ci hetkeng, thu kiza, thu kikum thei zel beek hileh maw.. lunggulh huai sa ing.\nA simtat khakhate leh a lehkawi velvalte sang a huathuai leh a zumhuai zaw a om diam… kacih hun om zeuhzeuh. Mipi in awlmawh thei in, hak kilkel a amuh gige ding, a tel sitset ding lunggulh huai. Pau Khat Suan\nPrevious: Malaysia UN ulianpenpa in Chin Refugee te naseptheih nadingin ngetsak\nNext: Kum 24 naphak nungah kidophuai pawlkhat ~ Job Cinpi


url: =Vondeih Kep Ding – 155 (Dimno’ Pa) :: ZOMI DAILY\nposted on 29 August 2018 at 9:10 pm Lomkholna: Article, Paukhankap\nTawngno, Tawngno aw, dam in lai hong gelh kik ing. Lupkuan in coffee dawn khial khazel in tuzan zanhak lawh dek liang ing. Sawmvei mahmah pha ta dingin um ing. Tu taktak ah pil buang leng kilawm ta sam ei!\nTuhun pen nidang hun tawh kibang nawn lo-in, thu kizakna manlang cihtak in hong manlang ta hi. Mi minthangte zong nidang hun sangin a minthang na uh hun tomno sungin kizel biah zaw a, a thei mi zong kitam zawpah hi.\nMi minthang tampi hong omta ahih manin amau dan ut in na tupna leh na ngimna na khel ding hong patuah pih ing. Myanmar Idol en in lasiam nong ut khak ding, One Championship en in Boxing tuplam khawng ah nong kihei khak ding leh Movies en in minta khawng nong ut khak ding lau huai simsim sa ing. Naupang melmawl khat bangin tuaci niteh hong ci bel hisam keng. Ahi zongin tuhun ah tuadan mi kitam mawk ahih manin ka lung hihmawhna hong thei sak pong hi ing.\nIh mai ah mi minthang, mi lawhcing tampi om hi. Amau gualzawhna leh amau minthang lawhcingna pen eng ding himah napi-in, ei sunga om ei uk, ei ngimna pen beisak lo ding hihang. Ih tupna kipelh sak lo ding hi hang.\nIh sunga aom i ngimna thei-in, kiim le paam ah kuakua hong pai-in bangbang piang ta leh tua i sunga om i tupna pen khel lo-in ma i nawt teitei ding hong deih ing.\nMi minthangte khawng tawh kikhawl leng a kiminthang ding peuh kisa-in, mi haute khawng tawh i kikholh hangin a kihau pah ding hi lo hi. Tuhun mi tampite-in tuadan ding sa-in, mi minthang, mi haute zuizui-in a hun uh mawk bei sak uh hi. A hun uh a mawk bei sak bek hi lo-in, a ngim a tupna uh zong bei sak lai hi.\nAmau pumpi theihna a khan’ ding, a siamna khang in a kibehlap nading sem lo-in, midangte-in hau a sak ding, pil a sak khak dingin om uh a, a hun tampi uh bei mangsak uh hi.\nTuhun ah zuih theih ding, sin theih ding tam lua mahmah ta ahih manin midangte sep eng lo-in, na sung aom na ngim, na tupna na tangtung sak zawh ding, tua bek mah ci teta in na kalsuan ding hong thei sak phapha ing.\nKong gennop thu na tel thei tam, thei keng! Ka ihmut cim loh tawh ka tawlngak hun tung ta-in hih zah tawh hong khawl phot ning!\nPrevious: Na hi gige hi\nNext: Karaoke lasakna ah nasem numeino


url: =I TUNNA CIAT PAN MAINAWT NI ~ MUC\nI TUNNA CIAT PAN MAINAWT NI\nAdmin 1:13:00 AM Articles, ZOMI SDA NEWS\nAgelh: Sm Nunu\nKeytext: Isaiah 40:31, Rom 5:5, Joshua 1:9\nHih leitung inuntakna pen khualzin bang ihi hi. I nuntakna sungah thu haksa tuamtuam leh sep khialh bawl khialh tuamtuamte tawh kiphu kha tawntung hi hang. Tua bang hun teh lungkia pah kei ni.Haksatna athuak ngeilo leh akhial ngeilo kuamah omlo hi.\nHaksatna leh khialhna a thei kha ngeilote pen bangmah a sem ngeilo a om hithiat, a mainawt lo mi hi peelmawh ding cihna hi. Khedap kum khatin khat vei zong a lei zolo i hih phial leh zong, khedap cih thadah a bulh ding khe zong a nei zolo mi tampi om hi cih phawk theih ding kisam hi.\nI. Lungmuanna om hi\nI tuah khak haksatna buaina tuamtuamte hangin thanemin i lametna susia kha thei hi. Tua bang in i om ciangin nuntakna in bang hi mawk hiam cih athei khalo, mi tampi tak om mawk hi.\nKing Jr in “ Khangno lai a sih ding pen a laihuai pen leh a lipkhap huai pen hi lo hi. Kum 80 val bang nungta in nuntakna a deihna thei kha lo a, i nuntak ding dahhuai zaw hi” ci hi. Nuntakna ii a deihna taktak bang hiam cih i telcian nakleh thupha lian pen a ngah khin i hi hi. Khat veilai-in kumpipa khat leh a nasemte tuipi tungah khual hong zin uh hi. Tui tungah khual a zin ngeilo mi khat zong hong tuang hi. Huihpi hong nungin tuihualte hong kilok a, tuapa lau mahmah hi. Tua ciangin kumpipa ong heh mawk hi. Kumpipa’ hehna a dai sak zo ding kua om ding hiam ci in a kidot uh leh khat pa in Kumpipa aw ka gen bangbang ong mang in ci-in gen hi. Tua mipa in a lawmte kiang ah tuithuukna-ah khia un ci in sawl hi. Tua tui tunga khualzin ngeilopa zong lau lua in tui zam thei lopi mahin ong zam gawp a ong nak zo nawnlo dekdekin kitom gawp hi. Tua ciangin tui sung pan lakhiasak hi. Tuitunga khual zin ngeilo pa zong lau cih thadahin lungnuam takin ihmu thei hi. Hih thu kumpipa in lamdangsa mahmahin ong dot ciangin tua pa in, “ A lauhuai zaw, a haksa zaw, a lipkhap huai zaw leh a dipkuat huai zaw i tuah khak mateng tulaitak a i dinmun, a lungmuanhuai leh a nuam mahmah ahihlam kimanghilh kha thei tawntung hi ci-in” dawng hi.\nII. Anungta kammal khat leh Winston Churchill\nAmah pen mikimin a kithei kim khat hi. Tu hithiatin leitung bup in a thei hi ziau peuhmah lo hi. Kum 20 a phak a kipanin hanciamin tui galkap lut theih ding laiphi hi. Thum vei, li vei bang a phi khit teh a lunggulh nasep hong ngahin gam leh lei adingin a kipiakhia tangval khat ahi hi. Ama tupna taktak ahih leh British ulian muantaak ciang suah zawh ding ahi hi. Tua a lungtup nuntakpih ahih manin ahih khempeuh cihtakna tawh hanciam tinten hi.Thupi in citak ahih manin min phatna ngah toto hi. A pian kum 42 cing nailo napi in Minister hong ngah hi.\nMinister a ngah ciangin amah zong hong kimuangsim pianta-in a utut ahi gam leh lei ading auk ulian khat hih ding haksa nawnlo ding hi ci-in lametna tawh hong om khinkhian hi. Tua laitakin lamet lohpi-in galpi khatna hong piang vat mawk hi. Britishte in hong lel dipdep hi. Tua thu hangin Churchill a za hong kikia-sak hi. Eite hileng i ngimna piang thei nawn ken teh ci-in lungkia cip ding hi hang. A zenzenin Churchill a lung a kia zenzen hileh leitung bupah kithei kha hetlo ding hi.\nChurchill ahih leh lungkia in thanem peuhmah lo hi. Nasep lian a sep kimlai a kiat teh zumhuai mahmah hi. Ahizongin aman zum ding leh lungkiat dingin ngaihsun hetlo hi. Bang cileng nasep hoih ngah kik thei ding cih lungduai takin hanciam hi. A kiim a paamte gensiatna , neumuhnate buaipih masa lo-in a lunggulh leh a tup a sawm nasep hoih ngah ding bek mah buaipih masa hi. “ Ka sin ding aa, ka hanciam ding hi. … Ni khat ni teh kei hun hong tung lel ding hi,” ci hi.\nHun sawtpi khit teh galpi nihna hong tung leuleu a, Churchill in Gal ven zawh nading nasemin hong hanciam mahmah a Prime Minister hong kipia hi. A langlamte tawh gal ven nading thu hong kikum uh a Churchill kipiakkhiatna tawh Britishte in gal lel nawn lo uh a, galpi nihna zong dai ta hi. Churchill pen hong tek mahmah ta, a samte kangin a mitte in khuamu pha nawlo hi.\nEton College-te in thu gen dingin sam uh hi. Hih College pen 1440 kumpek aki phut ahih manin tul gemgam ta hi. Tua sanginn sungah sangnaupangte siamahte leh ulian tampite in ngak dimdem uh hi. Gam leh lei ading tupna hoih tawh a nungat, lungkia hetlo in a hanciam, ma a pang tawntung, a ettehhuai leh a zahtakhuai pa in thu hong gen ding hi zen ci-in a cimul uh bang tho keei-in hong ngak uh hi.\nChurchill zong hong tungin ciing ciang khut khat hong khun in tang lai pek-a a lukhu khuk den khat hong khu-in kong khak hong lutin thugen dingin hong kipan hi. Mipite lametna sang a thugen hong tom lua mahmah mawk hi. A tom mahmah hangin a thugenin tudong nungta paisuak hi. Gualzawhna a ngahlawh tampi om hi. Tupna kician a neite adingin tudongin a manpha mahmah kammal ahi hi.\n“Never, never, never, never, never, never, never give up” cik mah hunin lungkia ngei ken” cih ahi hi.\nIII. Edison leh Tuahsiatna\n1914 Dec. kha sungin Thomas Edison a setzungpi kaang hi. Dollar tein nih val tawh a sum neih khempeuh tawh a lam hi a, khua-ulsa luang a asepteng tua ni-in vut leh vaii suak hi. Kum 24 a pha a tapa in dah mahmahsa in a pa meikhu lakah zong hi. A nunungah a pa mu-in “Aw Pa aw.. dah lua ing kum 67 bang phata in khangno hi nawnlo cin a, na neih khempeuh kangtum sese” ci-in dahlua in kap gawp hi.\nA pa in na nu ee ci in a tapa in thei lo sawnsawn hi. Na nu manlangin va zongin hih hong paipih in a khan sungin hih bang meikuang mu kha ngeilo ngel ding hi, ci ziau mawk hi. A zingteh a kisia gawp a inn leh a vante en gega kawmsa in Edison in “ Hih tuahsiatna a manphatna sum tawh leizawh hi lo hi.” Pasian aw lungdam ing. Ka khialhna khmepeuh uh mei in kangtum khin ta hi, a thakin kipan kik thei ta ung” ci hi.\nBangbang haksatna gentheihna i thuak zongin lungkialo-in i sep leh ni khat ni teitei ciangin Topa in gualzawhna hong pia ding hi. Mihing i hihna tawh i thanem hun om theih ding hi. Tua bang hun ciangin Topa muangin i vaiteng apleng tua haksatna tuihualpite hong kantanpih ding a i tunna ciangciang panin mai a nawtzo dingin Topa in mimal kim thupha hong pia hen.